Pesara tentera dijel 13 tahun, enam sebatan
Oleh KOSMO!

6 Oktober 2020, 3:59 pm
Oleh DIYANATUL ATIQAH ZAKARYA
MELAKA – Tindakan terkutuk seorang pesara tentera menodai dan melakukan seks luar tabii terhadap anak saudaranya berbalas apabila dijatuhi hukuman penjara 13 tahun dan enam sebatan oleh Mahkamah Sesyen di sini, hari ini.
Hakim, Norma Ismail menjatuhkan hukuman itu terhadap tertuduh yang berusia 48 tahun selepas mendapati pihak pembelaan gagal menimbulkan keraguan munasabah di akhir kes pembelaan.
Mengikut pertuduhan, tertuduh didapati telah menodai mangsa yang merupakan anak saudaranya yang ketika itu berumur enam tahun di rumahnya kira-kira pukul 2 petang di Taman Tanjung Minyak Utama, dalam daerah Melaka pada awal Disember 2013.
Bagi tindakan itu, tertuduh didakwa mengikut Seksyen 376(2)(e) Kanun Keseksaan yang memperuntukkan hukuman penjara tidak kurang lima tahun dan tidak lebih 30 tahun dan hendaklah dikenakan sebat, jika sabit kesalahan.
Tertuduh turut didapati dengan sengaja melakukan persetubuhan bertentangan dengan aturan tabii terhadap mangsa sama kira-kira pukul 2.10 petang, di tempat dan tarikh yang sama.

Tertuduh didakwa mengikut Seksyen 377B Kanun Keseksaan yang memperuntukkan hukuman penjara sehingga 20 tahun dan sebat.
Berdasarkan fakta kes, tertuduh pertama kali didakwa pada 25 Mei 2015 lalu selepas ibu bapa mangsa berjaya menghidu tindakan terkutuk tertuduh dan membuat laporan polis gara-gara sikap kanak-kanak itu tiba-tiba berubah menjadi agresif.
Mangsa dikatakan pernah bertindak menekup muka adik lelakinya menggunakan bantal dan menjelaskan perbuatan itu turut dilakukan tertuduh terhadapnya.
Terdahulu, pendakwaan yang dikendalikan Timbalan Pendakwa Raya, Mazuin Hashim memohon hukuman berat diberikan dengan mengambil kira umur mangsa yang hanya berusia enam tahun ketika kejadian, selain hubungan mangsa iaitu anak saudara yang sepatutnya dilindungi.
Malah hujahnya, mangsa yang kini berusia 13 tahun masih fobia dengan kejadian itu dan disahkan mengalami gangguan stres pasca trauma (PTSD).
Tertuduh yang diwakili Peguam N. Gunalan bagaimanapun merayu hukuman ringan dapat diberikan dengan alasan anak guamnya menghidap asma yang teruk, selain perlu menanggung ahli keluarga.
Norma kemudian menjatuhkan hukuman penjara selama 13 tahun dan tiga sebatan bagi setiap pertuduhan, namun mengarahkan kesemua hukuman itu berjalan serentak bermula hari ini.
Seramai 18 saksi pendakwaan dan lima saksi pembelaan telah dikemukakan sepanjang prosiding berlangsung sejak 26 Mei 2015.-K!ONLINE


Lebih 1,000 pekerja kilang positif Covid-19, eksport pelitup muka ke AS
Oleh KOSMO!

7 Oktober 2020, 11:50 pm
COLOMBO – Lebih 1,000 pekerja di sebuah kilang penghasilan pelitup muka di Sri Lanka disahkan positif Covid-19 hari ini, menurut pihak berkuasa.
Kilang itu dilaporkan menghasilkan pelitup muka untuk Amerika Syarikat (AS) sehingga Ogos lalu.
Pihak berkuasa masih mencari punca jangkitan yang kini menjadi kes penularan terbesar di Sri Lanka.
Kes pertama positif Covid-19 dikesan di kilang kain itu hanya dilaporkan tiga hari lalu.
Kes di kilang berkenaan menyebabkan jumlah jangkitan terkumpul di Sri Lanka hampir mencecah paras 4,500 orang.
Kilang Brandix menyatakan usaha untuk menyekat penularan wabak secara besar-besaran di fasiliti pengeluarannya di bandar Minuwangoda, daerah Gampaha dekat sini adalah sukar.

“Sebahagian besar kes positif didapati asimptomatik atau tidak menunjukkan gejala simptom berkait Covid-19,” katanya dalam satu kenyataan semalam.
Pihak berkuasa berkata, seramai 1,026 pekerja daripada 1,700 orang disahkan positif Covid-19 dan kini dirawat di hospital.
Baki pekerja termasuk ahli keluarga mereka kini dalam proses untuk dipindahkan ke pusat-pusat kuarantin milik kerajaan.
Semua individu yang dikuarantin ini akan menjalani ujian saringan koronavirus dalam tempoh beberapa hari lagi.
Brandix merupakan salah satu pengeksport pakaian terbesar Sri Lanka. Firma itu pada Ogos lalu membuat kiriman sebanyak 200 juta pelitup muka tiga lapisan kepada satu pelanggan di AS.
Setakat ini, maklumat mengenai pelanggan atau syarikat pengimport di AS itu masih tidak didedahkan. – AFP


[VIDEO] Lebih 1,000 penduduk dipindah selepas depoh senjata meletup
Oleh KOSMO!

7 Oktober 2020, 10:27 pm
MOSCOW – Rusia hari ini memindah keluar lebih 1,000 orang dari beberapa perkampungan berhampiran selepas satu kebakaran terbuka menyebabkan letupan sebuah depoh simpanan senjata di wilayah Ryazan, tenggara Moscow, kata pihak berkuasa.
Kebakaran berlaku di depoh berkenaan kira-kira 1.40 waktu tengah hari tadi, dicetuskan oleh kebakaran kawasan rumput kering berdekatan, menurut satu kenyataan Kementerian Kecemasan kepada agensi berita AFP.
“Ini membawa kepada beberapa kejadian letupan berlaku,” kata kementerian sama.
Sebuah kereta api bomba dengan kekuatan 100 anggota bomba dikerah untuk memadamkan kebakaran tersebut.

https://videos.dailymail.co.uk/video/mol/2020/10/07/6307793920000768399/640x360_MP4_6307793920000768399.mp4
“Menurut maklumat awal, lebih 1,600 orang sudah dipindahkan daripada 14 kawasan penempatan,” menurut kementerian itu.
Menteri Kecemasan, Yevgeny Zinichev dilaporkan sudah berlepas ke kawasan insiden.

BACA >> Depoh senjata meletup, lebih 10 kampung terpaksa dipindahkan
Tentera wilayah barat menyatakan kumpulan askar sudah dipindahkan keluar selepas usaha mereka untuk memadamkan kebakaran gagal.
“Kakitangan dan staf awam sudah dipindah keluar. Tiada sesiapa mengalami kecederaan,” menurut kenyataan sama.
Seramai 146 kanak-kanak dipindahkan keluar dari perkampungan terdekat Zheltukhino, menurut pihak pentadbir wilayah Ryazan. – AFP


Mohd. Ali Rustam dilantik Canselor UTeM ketiga
Oleh KOSMO!

7 Oktober 2020, 9:15 pm
Oleh DIYANATUL ATIQAH ZAKARYA
MELAKA – Yang Dipertua Negeri Melaka, Tun Mohd. Ali Mohd. Rustam dilantik sebagai Canselor Universiti Teknikal Malaysia Melaka (UTeM) ketiga bermula 15 Ogos lalu.
Menurut satu kenyataan dikeluarkan UTeM, pelantikan itu dibuat oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Mohd. Ali menggantikan Canselor UTeM terdahulu yang merupakan bekas Yang Dipertua Negeri, Tun Mohd. Khalil Yaakob.
Menurut kenyataan dikeluarkan UTeM, Mohd. Ali dilantik sebagai Canselor UTeM selama empat tahun mulai 15 Ogos hingga 3 Jun 2024.
“Pelantikan Canselor baharu UTeM telah disampaikan barisan pihak pengurusan tertinggi UTeM diketuai Pengerusi Lembaga Pengarah UTeM, Tan Sri Dr. Ir. Ahmad Tajuddin Ali dan Naib Canselor UTeM, Prof. Datuk Dr. Raha Abdul Rahim di Pejabat Tuan Yang Terutama (TYT) Melaka.

“Pelantikan ini juga bertepatan sumbangan besar beliau sebagai individu yang membangunkan Melaka dalam pelbagai aspek termasuk meletakkan negeri ini sebagai antara destinasi pelancongan terkenal dunia,” kata kenyataan itu.
Mohd. Ali merupakan anak jati Bukit Katil dilahirkan 24 Ogos 1949 dan merupakan graduan Sarjana Muda Kemasyarakatan (Pembangunan Ekonomi) di Universiti Sains Malaysia (USM) serta Sarjana Sastera di Universiti Malaya (UM).
Beliau dilantik sebagai Yang Dipertua Negeri Melaka yang ketujuh pada 4 Jun lalu selain pernah menabur bakti sebagai Ketua Menteri Melaka dari 1999 hingga 2013.
Antara jawatan lain yang pernah disandang beliau adalah sebagai Timbalan Menteri Pengangkutan dari tahun 1995 hingga 1998 dan Timbalan Menteri Kesihatan dari tahun 1998 hingga 1999.
Mohd. Ali turut mempunyai pengalaman luas dalam bidang perkhidmatan awam dan memulakan kerjaya awal sebagai Pegawai Kerani di Tenaga Nasional Berhad sebelum dinaikkan pangkat sebagai Penolong Pengarah Kemas Kedah pada 1979.
Beliau kemudian dinaikkan pangkat sebagai Pengarah Kemas Perlis selama setahun dari 1980 hingga 1981. – K! ONLINE


11,000 banduan layak berada dalam masyarakat
Oleh KOSMO!

7 Oktober 2020, 11:56 pm
Oleh SITI A’ISYAH SUKAIMI
CYBERJAYA – Kira-kira 11,000 daripada 72,000 banduan di seluruh negara mempunyai kelayakan untuk berada di dalam masyarakat sekali gus boleh meneruskan kehidupan seperti orang lain termasuk bekerja.
Timbalan Ketua Pengarah Penjara (Pemasyarakatan), Datuk Abdul Aziz Abdul Razak berkata, mereka terdiri daripada banduan yang diparol, banduan yang diselia selain bekas banduan terpilih menerusi syarat ketat yang telah ditetapkan.
“Mereka yang terpilih ini sahaja layak iaitu hukuman telah selesai dijatuhi oleh pihak mahkamah, tempoh pemenjaraan selain tiada lagi kes rayuan atau belum selesai di mahkamah.
“Justeru ada syarat yang perlu dipatuhi dan bukan semuanya layak keluar. Bakinya kes reman serta kes tertentu kita tidak bagi,” katanya pada sidang akhbar di sini hari ini.
Hadir sama, Pengerusi Pertubuhan Rakan Ghullam Kembali (PERGAK), Datuk Seri Siti Murni Sheikh Ahmad.

Dalam pada itu, beliau berkata, pihaknya menyasarkan kesemua 11,000 banduan yang mendapat kelayakan itu berpeluang untuk bekerja serta meneruskan kehidupan seperti rakyat biasa menjelang tahun 2030.
“Peluang kedua yang diberikan kepada mereka telah dibuktikan menerusi usaha dijalankan PERGAK melalui program I-Kembali bagi membolehkan bekas banduan mendapat pekerjaan,” katanya. – K! ONLINE


Proton nafi tempahan melalui pihak ketiga
Oleh KOSMO!

7 Oktober 2020, 11:07 pm
Oleh AFIFI HAFIZ MOHD NOR
KUALA LUMPUR – Proton tidak melantik mana-mana pihak luar rangkaian jualan rasmi sebagai ejen jualan produk mereka.
Menurut Proton dalam satu kenyataan, pihaknya ingin menegaskan bahawa tempahan yang diterima melalui rangkaian jualan rasmi akan diakui sebagai tempahan yang sah.
“Kami menasihati semua bakal pembeli untuk sentiasa berwaspada sebarang tuntutan dari individu atau organisasi.
“Pada masa yang sama, kami memohon semua pelanggan menghubungi pihak Proton jika ada sebarang kemusykilan,” katanya dalam kenyataan itu.
Tambahnya, pelancaran model terbaharu Proton X50 tidak lama lagi telah menarik minat ramai pembeli kereta di Malaysia.

“Jumlah tempahan awal yang telah diterima amat memberangsangkan.
“Malangnya, kami dimaklumkan bahawa ada pihak telah memberi gambaran yang tidak benar dengan mengatakan mereka adalah ejen Proton ataupun mempunyai kaitan dengan PRoton demi mengaut keuntungan,”tambahnya.
Untuk maklumat lanjut mengenai lokasi rangkaian jualan rasmi Proton, sila layari laman web rasmi kami di https://www.proton.com/en/dealer-locator atau hubungi talian khidmat pelanggan di 1-800-88-8398. – K! ONLINE


Polis siasat status Facebook aibkan Dr. Noor Hisham
7 Oktober 2020, 11:17 pm
KUALA LUMPUR – Polis kini menyiasat satu status bergambar yang didakwa mengaibkan Ketua Pengarah Kesihatan, Tan Sri Dr. Noor Hisham Abdullah yang dimuat naik pemilik akaun Facebook MGAG.
Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, kertas siasatan telah dibuka selepas pihaknya menerima satu laporan polis di Senawang, Seremban.
“Siasatan dijalankan mengikut Seksyen 509 Kanun Keseksaan dan Seksyen 233 Akta Komunikasi 1998,” katanya ketika dihubungi Kosmo! hari ini.
Seksyen tersebut melibatkan kesalahan mengaibkan kehormatan seseorang yang memperuntukkan hukuman penjara maksimum lima tahun atau denda atau kedua-duanya, sekiranya didapati bersalah.
Semalam tular sekeping gambar menunjukkan Noor Hisham kononnya memakai seluar dalam dan kain pelikat semasa mengadakan sidang akhbar di kediaman beliau.
Gambar yang dimuat di akaun Facebook MGAG itu mendapatkan kecaman netizen sebelum pemiliknya memadam hantaran berkenaan dan membuat permohonan maaf.

Pemilik tersebut mendakwa status bergambar itu dimuat naik sekadar gurauan. – K! ONLINE


Bina Puri menang bidaan projek HSR bernilai RM1.036 bilion
Oleh MUHAMMAD IKHWAN IDERIS

7 Oktober 2020, 9:09 pm
KUALA LUMPUR – Bina Puri Holdings Bhd. (Bina Puri) melalui anak syarikat milik penuhnya, Bina Puri Sdn. Bhd. (BPSB) telah memenangi bidaan berjumlah 7.75 bilion baht (RM1.036 bilion) bagi projek membina landasan keretapi berkelajuan tinggi (HSR) bagi menghubungkan Bangkok ke Nong Khai.
Pengarah Eksekutif Kumpulan Bina Puri, Datuk Matthew Tee berkata, BPSB bersama NPA Construction Co. Ltd. dan Tim Sekata Sdn. Bhd. telah memeterai perjanjian usaha sama menubuhkan SPTK Joint Venture Company Limited bagi melaksanakan pembinaan projek tersebut.

Projek berkenaan merupakan hasil usaha sama antara Kerajaan Thailand dan Kerajaan Republik Rakyat China.
Matthew berkata, perubahan senario politik serta ancaman Covid-19 yang sedang melanda memberi impak besar kepada sektor pembinaan, terutamanya di Malaysia, namun ia tidak menjejaskan semangat syarikat untuk terus membida projek baharu dalam negara dan luar negara.
“Kami terus mencuba sebaiknya bagi memastikan pengaliran masuk pendapatan.
“Selepas kerja keras berbulan-bulan termasuk proses membida serta rundingan, usaha ini akhirnya telah membuahkan hasil,” katanya dalam kenyataan yang dikeluarkan di sini semalam.

Projek itu melibatkan jajaran pembinaan sepanjang 13.68 kilometer (km) termasuk pembinaan landasan sejauh 12.38 km.
Ia juga bakal menempatkan dua buah stesen keretapi iaitu Stesen Phu Kao Lat yang merupakan stesen baharu yang bakal dibina serta stesen Nakorn Ratchasima yang akan di naik taraf.
Kerja lain termasuk kerja-kerja tanah, pembinaan tembok penahan, tembok halangan kalis bunyi, pembinaan bangunan servis dan stesen yang mana ia juga meliputi kerja elektrik, mekanikal, jalan raya, kerja paip, saliran serta utiliti lain.
Bina Puri mula memasuki Thailand sejak 2003 dan telah menyiapkan sejumlah 26 buah projek berjumlah hampir RM2 bilion di negara gajah putih itu.
Menurut Matthew, menerusi kontrak itu, jumlah projek pembinaan bagi Kumpulan telah meningkat kepada RM1.9 bilion.


Depoh senjata meletup, lebih 10 kampung terpaksa dipindahkan
Oleh KOSMO!

7 Oktober 2020, 10:12 pm
MOSCOW – Rusia hari ini memindahkan penduduk dari lebih 10 perkampungan di wilayah Ryazan, tenggara Moscow selepas beberapa letupan berlaku di satu depoh senjata, lapor agensi berita rasmi negara berkenaan.
“Kami sedang memindahkan penduduk dari lebih 10 kawasan penduduk berhampiran, dalam radius lima kilometer,” kata seorang jurucakap daripada kementerian berkait bencana kepada agensi berita TASS.
Menurut laporan awal, satu kebakaran tidak terkawal menyebabkan depoh simpanan senjata itu terbakar. Berlaku letupan dilaporkan berlaku.
Bunyi letupan boleh didengari setiap lima hingga 10 saat, menurut Daily Mail yang memetik laporan beberapa agensi berita di Rusia.
BACA >> [Video] Letupan depoh senjata Rusia, Lebih 1,000 penduduk dipindahkan
Beberapa saksi mendakwa melihat sisa bahan senjata dan debu jatuh dari langit dan empat letupan kuat berlaku dalam sejam pertama selepas depoh itu terbakar.
Beberapa kampung di Shelemikhino dan Zheltukhino dikhuatiri mengalami kerosakan akibat letupan.

Depoh itu terbakar selepas satu kebakaran di kawasan berhampiran ditiup angin ke arah fasiliti berkenaan, menurut Tentera Rusia yang dipetik sebagai berkata oleh TASS.
Tambahnya, tiada sesiapa mengalami kecederaan dan askar serta orang awam sedang dipindah keluar. – AFP/AGENSI


Ular tedung selar “bertapa” di rumah usang
Oleh KOSMO!

7 Oktober 2020, 10:14 pm
Oleh DIYANATUL ATIQAH ZAKARYA
ALOR GAJAH – Beberapa penduduk Kampung Ulu Sungai Buloh dekat sini berdepan detik cemas apabila terserempak dengan seekor ular tedung selar seberat lima kilogram di sebuah rumah usang, petang tadi.
Reptilia sepanjang dua meter itu bagaimanapun berjaya ditangkap dengan bantuan Sepasukan Angkatan Pertahanan Awam (APM) negeri.
Pegawai Operasi APM Daerah Alor Gajah, Leftenan (PA) Abdul Hadi Baharom berkata, panggilan kes menangkap ular (KMU) diterima pada pukul 2.18 petang dan seramai empat anggota dikejarkan ke lokasi.
“Setiba di lokasi, anggota kita mendapati terdapat seekor ular tedung selar sedang berehat di sebuah rumah usang yang ditinggalkan.
“Pasukan kita berjaya menangkap ular tersebut dalam masa empat minit dan melepaskannya ke habitat asal yang jauh dari kawasan perumahan,” katanya ketika dihubungi di sini, hari ini.

Katanya, pihaknya percaya ular tersebut telah “bertapa” di rumah usang itu dalam tempoh agak lama berdasarkan penelitian pada badan haiwan itu yang dipenuhi kutu.
“Difahamkan oleh anggota yang menangkapnya, badan ular tedung selar ini dipenuhi dengan kutu sebesar ibu jari.
“Jadi, kita percaya haiwan berbisa ini telah lama bertapa di rumah usang itu sebelum dia dijumpai oleh penduduk kampung,” katanya. – K! ONLINE


Agihan pendapatan AHB 2.40 sen seunit
Oleh KOSMO!

7 Oktober 2020, 9:01 pm
KUALA LUMPUR – Pelaburan Hartanah Bhd. (PHB) dan Maybank Asset Management Sdn. Bhd. (MAM) mengumumkan agihan pendapatan kedua dan terakhir Amanah Hartanah Bumiputera (AHB) sebanyak 2.40 sen seunit bagi tahun kewangan berakhir 30 September 2020.
Pengarah Urusan Kumpulan/Ketua Pegawai Eksekutif PHB, Datuk Mahmud Fauzi Muda berkata, pengagihan pendapatan untuk tempoh enam bulan bermula 1 April hingga 30 September lalu itu terdiri daripada agihan pendapatan sebanyak 2.25 sen seunit.
Menurutnya, agihan bonus pula sebanyak 0.15 sen seunit.
“Tempoh enam bulan kedua yang berakhir pada 30 September 2020 ini adalah masa yang sangat mencabar bagi kami disebabkan oleh pandemik Covid-19 dan Perintah Kawalan Pergerakan (PKP).
“Walaupun begitu, kami berpendapat bahawa jumlah 2.40 sen per unit atau dasar tahunan kurang dari lima peratus itu masih merupakan pulangan yang kompetitif, ” katanya dalam kenyataan yang dikeluarkan di sini semalam.
Mahmud Fauzi menjelaskan, semasa tempoh ini, PHB telah memperuntukkan lebih kurang RM32 juta untuk Program Bantuan Sewa (Rent Relief Program) yang mana ia bertujuan untuk membantu penyewa yang terjejas akibat PKP.

Bantuan dalam bentuk pengecualian bayaran sewa dan penangguhan diberikan kepada penyewa yang beroperasi di semua bangunan milik PHB.
Terdahulu pada April lalu, PHB dan MAM telah mengumumkan agihan pendapatan interim AHB sebanyak 2.30 sen seunit dengan agihan bonus 0.30 sen seunit bagi tempoh enam bulan berakhir 31 Mac 2020.
Ini menjadikan jumlah agihan pendapatan kepada lima sen seunit, atau jumlah agihan sebanyak RM188.05 juta bagi tempoh 12 bulan berakhir 30 September lalu.
Agihan pendapatan akhir AHB adalah dikecualikan cukai dan telah dizakatkan dan ia akan akan dikreditkan terus ke akaun bank pemegang unit pada 15 Oktober 2020.
Bagi Skim Pelaburan Ahli Kumpulan Wang Simpanan Pekerja (KWSP) pula, ia akan dikreditkan ke dalam Akaun 1 KWSP.
AHB adalah sebuah dana unit amanah patuh syariah yang disokong hartanah.
Pelaburan permulaan minimumnya bagi pelabur individu adalah RM100.
Dana ini direka untuk pelabur yang mencari platform untuk menjana pendapatan tetap dan potensi pulangan konsisten serupa dengan peluang simpanan.


JPJ nafi terlibat acara bidaan plat ‘Lambo’
Oleh NOR IDAYU BOSRO

7 Oktober 2020, 8:05 pm
PUTRAJAYA – Jabatan Pengangkutan Jalan Malaysia (JPJ) menafikan mempunyai kaitan dengan sebuah majlis bidaan nombor Plat Kenderaan Khas siri ‘Lambo’ di sebuah hotel di Kuala Lumpur pada 9 Oktober ini.
JPJ menerusi laman Facebook memaklumkan, majlis itu tidak melibatkan pihak jabatan atau Kementerian Pengangkutan.
Katanya, siri ‘Lambo’ tidak pernah mendapat kelulusan dan wujud dalam sistem JPJ.
“JPJ memandang serius hal ini dan akan membuat laporan polis mengenai isu penipuan tersebut,” katanya.
Sehubungan itu, JPJ meminta orang ramai agar tidak mudah terpengaruh dengan sebarang penipuan sebelum mendapatkan kepastian daripada sumber yang sahih.
Terdahulu, satu poster jemputan ekslusif ke majlis menandatangi 0169 Smtrack di Hotel St. Regis, Kuala Lumpur pada 9 Oktober ini tular di media sosial.

Menerusi jemputan itu, penganjur menyenaraikan beberapa acara kemuncak termasuklah bidaan secara langsung nombor plat Lambo 1 dan Lambo 2 hingga 9.
Acara lain yang disenaraikan termasuklah ucapan menteri dan sidang akhbar bersama JPJ. – K! ONLINE


Nelayan mati dibaham buaya
Oleh KOSMO!

7 Oktober 2020, 8:03 pm
JAKARTA – Seorang nelayan maut dibaham buaya apabila perahu yang dinaikinya terbalik di sebatang sungai di Kabupaten Banyuasin, Sumatera Selatan semalam.
Mayat Rustam, 35, ditemui di Sungai Bungin selepas pasukan polis dan penduduk setempat melakukan operasi pencarian pada petang Selasa, lapor Kompas.com.
Ketua Polis Sungsang Inspektor Bambang Wiyono berkata, mangsa turun ke sungai itu bersama abangnya, Gani, 70, selepas waktu Subuh pada hari kejadian untuk memukat ikan.
Semasa mangsa sedang menarik jaring yang sudah dipasang malam sebelumnya, seekor buaya tiba-tiba muncul dan merempuh perahu yang mereka naiki hingga terbalik.
“Mereka berdua jatuh ke dalam sungai sebaik sahaja perahu itu terbalik dilanggar buaya. Mangsa terus dibaham buaya manakala abangnya berjaya berenang ke tebing sungai,” katanya lagi.
Tambah Bambang, Gani yang berjaya naik ke darat menjerit meminta tolong penduduk setempat untuk membantu adiknya namun, tidak berhasil kerana buaya itu dan Rustam tidak lagi kelihatan.

Mayat mangsa ditemukan beberapa jam selepas pasukan polis tiba di lokasi kejadian dan diserahkan kepada keluarga untuk dikebumikan.
Bambang turut berpesan kepada penduduk kampung supaya lebih berhati-hati ketika melakukan aktiviti mencari atau menangkap ikan di Sungai Bungin yang sememangnya terkenal sebagai habitat buaya ganas.
“Kalau ingin pergi memukat ikan, jangan lakukan secara sendiri,” katanya. – Agensi


Pemandu lori sampah maut langgar lori pasir
Oleh KOSMO!

7 Oktober 2020, 8:42 pm
Oleh MOHAMAD NAUFAL MOHAMAD IDRIS
KLANG – Seorang pemandu lori sampah maut apabila kenderaan dipandunya hilang kawalan sebelum bertembung dengan sebuah lori pasir dalam kejadian Jalan Bukit Kerayong, petang tadi.
Dalam kejadian pukul 3 petang itu, mangsa berusia 38 tahun yang tersepit dalam lorinya itu meninggal dunia di lokasi kejadian akibat kecederaan dalaman.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati kemalangan berlaku apabila mangsa yang memandu lori dalam perjalanan ke Jalan Akob dari Jeram.
Katanya, setiba di lokasi kejadian lori dipandu mangsa hilang kawalan sebelum memasuki laluan bertentangan sebelum bertembung dengan lori lain.
“Akibatnya, mangsa meninggal dunia di lokasi kejadian dan mayat dihantar ke Hospital Tengku Ampuan Rahimah di sini untuk bedah siasat.

“Sementara, pemandu sebuah lagi lori berusia 57 tahun tidak mengalami sebarang kecederaan,” katanya ketika dihubungi di sini hari ini.
Kes disiasat mengikut Seksyen 41 (1) Akta Pengangkutan Jalan 1987.
Dalam pada itu, Ketua Balai Bomba dan Penyelamat Kapar, Yazli Yahya berkata, pihaknya mengambil masa selama 15 minit bagi mengeluarkan mangsa menggunakan peralatan keselamatan hidraulik dengan kekuatan seramai lapan anggota termasuk beliau.
“Kami melakukan operasi mencuci jalan kerana terdapat limpahan petrol pada jalan akibat kemalangan itu,” jelasnya. – K! ONLINE


Tular polis MPV PD bantu orang awam
Oleh KOSMO!

7 Oktober 2020, 8:18 pm
Oleh NOR AINNA HAMZAH
PORT DICKSON – Seorang anggota polis tidak menyangka perkongsiannya mengenai pertolongan yang dihulur kepada pasangan suami isteri yang kehabisan minyak motosikal di Tanjung Agas, Port Dickson menjadi tular.
Anggota Unit Kereta Peronda MPV Ibu Pejabat Polis Daerah (IPD) Port Dickson berkenaan Lans Koperal Muhammad Rais Sarip, 29, berkata, dia memuat naik status bergambar berkenaan sebagai simpanan peribadinya mengenai kisah masyarakat yang ditemuinya semasa melakukan tugasan.
Menurutnya, sekelip mata status bergambar berkenaan menjadi tular di Facebook sehingga mendapat lebih 1,400 reaksi dan 673 perkongsian sehingga pukul 6.00 petang tadi.
“Seperti biasa saya bersama Incas (Koperal Muhamad Nizam Adzali) dan dua anggota tentera melakukan rondaan. Dari jauh, kami melihat dengan jelas seorang lelaki sedang menolak sebuah motosikal, sementara seorang wanita berada di atas motorsikal berkenaan.
“Sebaik menghampiri motosikal berkenaan, kami nampak wanita berkenaan mendukung bayi perempuan berusia kurang dua tahun. Kami pun segera memberhentikan kenderaan dan bertanyakan masalah yang dihadapi pasangan berkenaan,” katanya ketika dihubungi di sini tadi.

Rais berkata, pasangan berkenaan menyatakan mereka sudah kehabisan minyak dan dia menganggarkan stesen minyak berhampiran pula terletak sekitar 10 kilometer dari lokasi berkenaan.
Menurutnya, kediaman pasangan suami isteri berkenaan pula di Batu 12, Jalan Pantai iaitu terletak kira-kira 25 kilometer daripada lokasi berkenaan.
“Atas dasar itu, kami menghulurkan bantuan dan mencari minyak petrol berdekatan. Ditambahkan lagi dengan keadaan cuaca yang agak panas terik.
“Kira-kira tujuh kilometer dari lokasi berkenaan, seorang pemilik kedai runcit menghulurkan bantuan memberikan petrol miliknya secara percuma buat pasangan berkenaan,” katanya.
Menurutnya, apa yang dilakukan mereka itu merupakan sebahagian daripada tugas dan tanggungjawab polis dalam membantu masyarakat yang sedang mengalami kesusahan. – K! ONLINE


Wasiyyah Shoppe intai peluang perluas perkhidmatan ke luar negara
Oleh KOSMO!

7 Oktober 2020, 8:48 pm
KUALA LUMPUR – Wasiyyah Shoppe Bhd. (Wasiyyah Shoppe) bercadang untuk mewujudkan platform perancangan harta secara syariah peringkat global pertama di dunia.
Ketua Pegawai Eksekutifnya, Ariffin Sabirin berkata, syarikat sudah mula mengkaji secara serius potensi mengembangkan perkhidmatan itu bagi membolehkan umat Islam di seluruh dunia dapat mendapat manfaat daripadanya.
Menurut beliau, syarikat berkeyakinan untuk merealisasikan perancangan tersebut kerana terdapat permintaan yang tinggi daripada pasaran antarabangsa untuk perkhidmatan perancangan harta secara syariah terutamanya dari negara komanwel.
“Usaha perancangan harta ini sudahpun dibuat oleh organisasi antarabangsa yang berpusat di United Kingdom dan Amerika Syarikat, namun kesemua asas perkhidmatan mereka bersifat konvensional,” katanya dalam kenyataan yang dikeluarkan di sini semalam.

Ariffin menjelaskan, melalui pelantikan Datuk Dr. Afifi al-Akiti sebagai penasihat syarikat berkuatkuasa 1 April lalu, beliau akan membantu syarikat mencapai aspirasi berkenaan.
Jelas beliau, memandangkan Afifi memiliki hubungan rangkaian antarabangsa yang baik serta berpengalaman dalam bidang tersebut, maka pihaknya berkeyakinan ia bakal menyumbang kepada syarikat.

Afifi yang juga dikenali sebagai Sheikh Afifi pernah mencipta sejarah pada tahun 2008 menjadi ulama Melayu pertama yang dilantik mengajar di universiti termasyhur di dunia sebagai Felo Pusat Pengajian Islam di Universiti Oxford.
Semenjak tahun 2010 beliau diiktiraf di antara 500 orang Islam yang paling berpengaruh di dunia.


MB Selangor pengerusikan MKN negeri esok berhubung PKPB Klang
Oleh MOHD YUNUS YAKKUB

7 Oktober 2020, 8:10 pm
SHAH ALAM – Menteri Besar Selangor, Datuk Seri Amirudin Shari akan mempengerusikan Mesyurat Majlis Keselamatan Negeri Selangor (MKN) Selangor esok berhubung pelaksanaan Perintah Kawalan Pergerakan Bersyarat (PKPB).
Beliau dalam ciapan twitter rasminya memaklumkan kerajaan negeri mengambil maklum pengumuman Menteri Kanan (Keselamatan), Datuk Seri Ismail Sabri Yaakob berhubung pelaksanaan PKPB itu.
“Pengumuman lanjut akan dibuat bagi memperincikan pelaksanaan PKPB di Klang,” ciapnya.
Sementara itu, Sekretariat Akhbar Pejabat Datuk Menteri Besar dalam kenyataan sebentar tadi memaklumkan perbincangan mesyuarat itu meliputi menentukan parameter kawasan terlibat PKPB.
“Tatacara prosedur standard operasi (SOP) untuk PKPB yang terpakai dahulu akan diperhalusi dan dilengkapkan selesai mesyuarat bersama semua agensi, jabatan, dan badan berkaitan.
“Perkara-perkara berbangkit yang lain akan turut dimuktamadkan.Sebarang sebaran berkenaan SOP Daerah Klang saat ini adalah tidak muktamad sehingga diputuskan dalam mesyuarat pelarasan MKN kelak,” katanya.

Terdahulu, kerajaan akan melaksanakan PKPB di empat kawasan zon merah termasuk di Klang, Selangor selain di Sandakan, Papar dan Tuaran di Sabah selama 14 hari berkuat kuasa Jumaat ini.
Ismail Sabri berkata, pelaksanaan PKPB ini adalah bagi membendung penularan Covid-19 di empat kawasan berkenaan serta membolehkan aktiviti pengesanan kes secara bersasar dilakukan dilaksanakan sepanjang tempoh 14 hari. – K! ONLINE


Jualan istimewa Passat pada 10, 11 Oktober ini
Oleh LUQMAN RIDHWAN MOHAMED NOR

7 Oktober 2020, 8:01 pm
KUALA LUMPUR – Pengedar Volkswagen di seluruh negara akan mengadakan acara jualan Passat Elegance pada 10 dan 11 Oktober depan bermula pukul 11 pagi hingga 5 petang.
Menurut Volkswagen dalam satu kenyataan, acara itu akan diadakan di semua bilik pamerannya serta secara online mengikut laman media sosial pengedar mereka.
“Pengedar akan menggunakan media sosial mereka untuk berkongsi maklumat tentang acara jualan itu.
“Pelanggan juga boleh berinteraksi dan bertanyakan soalan kepada konsultan jualan menerusi Facebook Live,” katanya.
Menurutnya, pelanggan yang membuat tempahan Passat Elegance sepanjang acara itu boleh mendapat rebat RM2,000 selain rebat sedia ada, menjadikan jumlah rebat layak diterima mereka RM4,000.
“Rebat tambahan itu adalah bagi model Passat sahaja, iaitu Passat Elegance, Passat UNITED dan Passat R-Line yang akan dilancarkan tidak lama lagi,” katanya. – K! ONLINE


Tempahan Hyundai Sonata baharu kini dibuka
Oleh KOSMO!

7 Oktober 2020, 7:52 pm
KUALA LUMPUR – Hyundai Sime Darby Motors (HSDM) kini membuka tempahan model Sonata generasi kelapan bermula semalam.
Tempahan boleh dibuat dengan bayaran RM888 di semua cawangan Hyundai di seluruh negara.
Menurut Pengarah Urusannya, Low Yuan Lung, model dengan rekaan lebih moden itu dijangka akan dilancarkan sebelum tahun hadapan.
Katanya, menggunakan enjin Smartstream G2.5 Dengan kapasiti enjin 2.5 liter dan transmisi enam kelajuan automatik.
“Kombinasi itu mampu menghasilkan kuasa maksimum 180 PS pada 6,000 rpm dan torm maksimum 232Nm pada 4,000 rpm.
“Model ini juga dilengkapi dengan empat mod pemanduan Eco, Smart, Sport dan Comfort,” katanya dalam satu kenyataan di sini semalam.

Tambahnya, apa yang menarik Sonata baharu akan memberi pengalaman pemanduan yang berbeza berbanding pesaing terdekatnya.
“Pemandu boleh memantau kawasan titik buta dengan paparan secara langsung di panel meter Sonata ini.
“Sonata generasi kelapan ini dibina menggunakan Advanced High Strength Steel (AHSS),” tambahnya.
Maklumat lanjut boleh menghubungi Hyundai di talian 1300-13-2000 atau layari laman web www.hyundai.com.my. – K! ONLINE


RM249 juta naik taraf Sunway Resort & Spa
Oleh MUHAMMAD IKHWAN IDERIS

7 Oktober 2020, 8:54 pm
KUALA LUMPUR – Sunway Group melabur sejumlah AS$60 juta (RM249.15 juta) untuk mentransformasikan Sunway Resort Hotel & Spa, dalam misi menjadi kompleks resort bersepadu terunggul di Asia dan hab pelancongan serantau.
Dijadualkan dibuka secara berperingkat bermula Mac 2021, Sunway Resort Hotel & Spa akan menampilkan 478 bilik yang direka semula, lengkap dengan jenama restoran terkemuka, enam air terjun bertingkat, dua kolam renang dan kemudahan kesihatan.
Pengasas dan Pengerusi Sunway Group, Tan Sri Jeffrey Cheah berkata, sudah tiba masanya transformasi tersebut dilaksanakan.
“Kami perlu melangkah ke depan untuk menyambut generasi baharu pelancong dan ahli perniagaan sebagai satu perhotelan utama yang bersepadu dan destinasi hiburan yang setanding dengan destinasi terbaik di dunia.
“Kami percaya melalui falsafah dan visi ini kami dapat memberikan sumbangan positif kepada negara,” katanya dalam kenyataan yang dikeluarkan di sini semalam.

Cheah menerangkan, kemudahan keluarga baharu, suite khusus, vila kolam renang, kunci menggunakan telefon pintar, sensor pergerakan dan bantuan pencahayaan untuk tidur antara pembaharuan yang bakal ditawarkan.

Jelasnya, ciri inovasi lain termasuklah ketika mendaftar masuk dan keluar, direktori hotel digital yang tidak memerlukan kertas, penggunaan penyaman udara jimat tenaga dan langsir pintar yang membantu mengatur suhu bilik serta panel suria.
Sunway Resort Hotel & Spa terletak di Sunway City Kuala Lumpur, pembangunan berintegrasi seluas 323 hektar dengan kluster tiga buah hotel, pusat persidangan, taman tema Sunway Lagoon, pusat beli-belah Sunway Pyramid, Sunway Medical Centre dan Sunway University.


Pencuri kerat dua skrol puisi bernilai RM1.2 bilion
Oleh KOSMO!

7 Oktober 2020, 8:32 pm
HONG KONG – Polis Hong Kong menyatakan satu skrol puisi tulisan Mao Zedong yang bernilai berjuta-juta dolar yang dilaporkan hilang sebelum ini sudah ditemui, dalam keadaan dipotong dua.
Beberapa pegawai polis berkata, individu yang mengendalikan artifak yang dicuri bertindak memotong bahan bersejarah itu selepas mendapati ia ‘terlalu sukar untuk dipamerkan’.
Skrol kaligrafi yang dianggarkan bernilai AS$300 juta (RM1.2 bilion) adalah salah satu koleksi paling mahal yang dilaporkan hilang semasa satu rompakan pada bulan lalu.

Sebelum ini, pangsapuri milik seorang pengumpul warga China, Fu Chunxiao di Hong Kong dipecah masuk dan beberapa barangan koleksi bernilai tinggi dilaporkan hilang.
Chunxiao berkata, tiga penjenayah membawa lari koleksi artifak yang dianggarkan bernilai HK$5 bilion (RM2.68 bilion), termasuk setem antik dan bahan revolusi dari Tanah Besar China.
BACA >> Pencuri larikan setem, kaligrafi bernilai lebih RM2 bilion

Hari ini, polis mengumumkan penemuan semula skrol Mao dan dua syiling tembaga. Bagaimanapun, skrol itu didapati rosak teruk.
“Ada orang mengaku (skrol) itu terlalu sukar untuk dipamerkan disebabkan terlalu panjang. Jadi, ia dipotong dua,” kata Superintendan Kanan, Tony Ho.

Polis berkata, seorang suspek sudah ditangkap kerana disyaki mengendalikan barang curi, seorang lagi kerana rompakan dan individu ketiga atas dakwaan membantu jenayah.
Pihak penyiasat berkata, usaha meminta bantuan maklumat daripada orang ramai membantu menjejak seorang pemandu teksi yang kemudiannya mengecam beberapa suspek utama dan lokasi mereka.
Polis percaya mereka sudah mengenal pasti dua lagi suspek pencuri yang masih bebas. – AFP


489 kes positif, dua kluster dikesan
Oleh NOR IDAYU BOSRO

7 Oktober 2020, 6:58 pm
PUTRAJAYA – Kes jangkitan Covid-19 hari ini merekodkan 489 kes dengan membabitkan 487 kes penularan tempatan dan dua kes import menjadikan jumlah kes positif sebanyak 13,993.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 282 kes direkodkan di Sabah dengan sebahagian besar daripada zon-zon merah manakala 153 kes di Kedah yang kebanyakannya daripada Kluster Tembok.
“28.4 peratus daripada jumlah keseluruhan kes hari ini adalah daripada Kluster Tembok di Penjara Alor Setar dan Pokok Sena, Kedah.
“Angka kes harian hari ini juga disumbangkan daripada dua kluster baharu iaitu Kluster Penjara Reman di Pulau Pinang dengan enam kes dan Kluster Bah Puchong di Perak (dua kes),” katanya dalam kenyataan akhbar hari ini. – K! ONLINE


Maszlee bersyukur McDonald’s di Simpang Renggam
Oleh ZULKIFLI MANZOR

7 Oktober 2020, 7:29 pm
KUALA LUMPUR – Bekas Menteri Pendidikan, Dr. Maszlee Malik gembira dan bersyukur kerana usaha beliau mengadakan restoran makanan segera McDonald’s di Simpang Renggam, Johor menjadi kenyataan.
Ahli Parlimen Simpang Renggam itu berkata, pembukaan McDonald’s tersebut diharap menjadi salah satu punca pekerjaan untuk anak tempatan dan membuat kitaran ekonomi setempat bergerak dengan lebih baik.
“Papan tanda telah dibawa naik dan proses pembinaan akan berjalan. ‘Outlet’ ini dijangka siap pada hujung tahun,” katanya dalam satu hantaran di akaun Facebook beliau hari ini.
Terdahulu, Maszlee memaklumkan beliau bertemu dengan Pengarah Urusan dan Rakan Kongsi Operasi Tempatan McDonald’s Malaysia, Azmir Jaafar pada penghujung tahun 2019.
Jelas beliau, pertemuan itu bagi mengadakan usahasama dengan syarikat tersebut dan membangunkan sebuah restoran makanan segera McDonald di Simpang Renggam.
“Semalam, saya dimaklumkan bahawa tapak ‘outlet’ McDonald telah pun disediakan di sini,” katanya. – K! ONLINE


Kes dadah libatkan pelajar IPTA/IPTS Kelantan membimbangkan
Oleh KOSMO!

7 Oktober 2020, 6:17 pm
Oleh ROHANA MOHD. NAWI
KOTA BHARU – Penyalahgunaan dadah dalam kalangan penuntut institut pengajian tinggi awam dan swasta (IPTA/IPTS) dilihat semakin membimbangkan apabila semakin ramai antara mereka yang ditahan kerana disyaki terlibat dalam kegiatan itu.
Ketua Polis Kelantan, Deputi Komisioner Shafien Mamat berkata, sehingga September lalu, polis telah menahan seramai 340 penuntut IPTA dan IPTS yang terlibat dengan penyalahgunaan dadah di seluruh negeri ini.
Katanya, tidak hanya tertumpu pada pelajar universiti, paling membimbangkan apabila polis menahan pelajar sekolah menengah yang terlibat dalam kes tersebut.
“Masalah penyalahgunaan dadah dalam kalangan penuntut IPTA dan IPTS semakin parah. Apabila mereka terlibat dengan dadah, emosi akan berubah dan tidak dapat memberi tumpuan sepenuhnya kepada pelajaran masing- masing.
“Kita telah menjalankan Ops Tapis di Kampung Che Latif dan Kampung Badang di Pengkalan Chepa baru-baru ini. Dalam operasi itu, kita telah menahan seramai 74 orang pelajar IPTA dan IPTS yang terlibat dengan penyalahgunaan dadah dengan rampasan bernilai RM10,000, katanya.

Menurut Shafien, secara keseluruhan, polis telah menahan seramai 13,887 yang terlibat dengan dadah selain nilai rampasan RM94 juta sejak Januari lalu.
Katanya, dalam usaha untuk memberi kesedaran kepada penuntut dan orang ramai, polis kini giat mengadakan program projek rintis di seluruh kawasan di negeri ini.
“Menerusi projek ini, peserta yang terlibat boleh menyalurkan matlumat kepada rakan-rakan mereka dan keluarga masing-masing.
“Kita juga bimbang dengan pelajar terutamanya sekolah menengah yang ditahan kerana terlibat dengan dadah,” katanya. – K! ONLINE


11 depot tahanan sesak
Oleh NOR IDAYU BOSRO

7 Oktober 2020, 6:54 pm
PUTRAJAYA – Jumlah tahanan pendatang asing tanpa izin (PATI) di kesemua 14 Depot Tahanan Imigresen (DTI) di negara ini adalah sebanyak 15,626 orang sekali gus melebihi kapasiti ditetapkan yang hanya mampu menampung sebanyak 12,530 individu.
Berdasarkan statistik Jabatan Imigresen, jumlah tahanan semasa setakat 5 Oktober itu membabitkan 12,342 tahanan lelaki, 2,525 perempuan dan 759 kanak-kanak.
Ketua Pengarahnya, Datuk Khairul Dzaimee Daud berkata, sebanyak 11 depot tahanan melebihi kapasiti sedia ada dengan DTI Langkap di Perak mencatatkan jumlah tahanan paling tinggi sebanyak 1,880 berbanding kapasitinya yang mampu memuatkan 800 orang sahaja.
Beliau berkata, DTI Pekan Nenas, Johor mencatatkan jumlah kedua tertinggi dengan 1,661 orang berbanding kapasitinya 1,330 diikuti DTI Lenggeng, Negeri Sembilan (1,554) berbanding (1,000) kapasiti.
“Hanya tiga depot tahanan yang tidak mempunyai masalah tersebut iaitu DTI Bukit Jalil, Bekenu dan Semuja di Sarawak,” katanya pada sidang akhbar di sini hari ini.
Khairul Dzaimee berkata, tahanan paling ramai melibatkan warga Myanmar seramai 5,225 orang diikuti Indonesia (5,216); Bangladesh (1,815); Vietnam (1,009) dan India (497).

“Selain itu, tahanan lain ialah warga Filipina (378), Thailand (300), Pakistan (269), China (255), Cambodia (224) dan selebihnya lain-lain warga negara,” katanya.
Dalam perkembangan berbeza, Khairul Dzaimee berkata, berdasarkan statistik pengusiran terkumpul sehingga 5 Oktober lalu, Indonesia mencatatkan jumlah paling ramai yang dihantar pulang ke negara asal mereka iaitu seramai 11,919 orang.
“Bangladesh seramai 3,855; Thailand (2,036); India (2,013); Myanmar (1,924); China (1,726); Pakistan (1,132); Vietnam (647); Nepal (369), Nigeria (285) dan (886) melibatkan negara-negara lain,” katanya. – K! ONLINE


Agrobank Cawangan Sungai Buloh ditutup berikutan kes positif Covid-19
Oleh AHMAD SHAHERMAN SHAMSURI

7 Oktober 2020, 7:25 pm
KUALA LUMPUR – Agrobank Cawangan Sungai Buloh, Selangor akan menutup sementara operasinya termasuk terminal layan diri bagi kerja pembersihan berikutan kes positif Covid-19 di kesan di premis itu.
Agrobank dalam satu kenyataan berkata, penutupan operasi itu sehingga dimaklumkan kelak dan untuk sementara waktu pelanggan boleh berurusan secara online dan atau ke cawangan lain.
Jelasnya, cawangan terdekat adalah Agrobank Cawangan Selayang yang terletak di Pusat Bandar Utama Selayang, Selayang di sini.
“Agrobank memohon maaf atas kesulitan yang dihadapi dan memberi jaminan bahawa kesihatan juga kesejahteraan pelanggan serta kakitangan menjadi keutamaan kami.
“Kami juga bekerja rapat dengan jabatan kesihatan bagi memastikan semua protokol kesihatan dan keselamatan dipatuhi,” katanya dalam satu kenyataan di sini hari ini.
Justeru katanya, untuk keterangan lanjut, pelanggan boleh menghubungi Pusat Panggilan Agrobank di talian 1-300-88-2476 atau dengan melayari laman sesawang www.agrobank.com.my. – K! ONLINE


Perangi Covid-19 tanggungjawab bersama – Raja Permaisuri Agong
Oleh NUR HUDA MUSA

7 Oktober 2020, 7:07 pm
KUALA LUMPUR – Raja Permaisuri Agong, Tunku Azizah Aminah Maimunah Iskandariah menegaskan tanggungjawab memerangi wabak Covid-19 perlu dipikul bersama rakyat di seluruh negara.
Istana Negara melalui laman Facebooknya berkata, Tunku Azizah bertitah rakyat juga dinasihatkan agar mematuhi segala peraturan yang telah ditetapkan dalam usaha membendung penularan wabak tersebut.
“Tanggungjawab memerangi wabak Covid-19 ini ialah tanggungjawab bersama dan seluruh rakyat, tanpa mengira bangsa, agama dan fahaman politik, perlu bersatu untuk memastikan penularan wabak ini dapat dibendung dengan jayanya.
“Seluruh rakyat turut dinasihatkan untuk tidak mengambil sikap sambil lewa terhadap pematuhan tatacara kebiasaan baharu, termasuk pemakaian pelitup muka dan penjarakan fizikal, serta duduk di rumah atau mengelakkan berada di lokasi yang sesak jika tiada keperluan,” titah baginda.
Baginda turut menzahirkan kegusaran berikutan kes positif harian Covid-19 yang melonjak secara mendadak di mana angka harian kes baharu yang dilaporkan sejak 1 Oktober telah kembali kepada tiga digit.
Baginda bertitah demikian ketika berkenan berangkat ke Majlis Taklimat Khas Pencegahan dan Kawalan Covid-19 di Istana Negara hari ini.

Majlis tersebut dianjurkan atas inisiatif dan cetusan idea Tunku Azizah dan perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah. – K! ONLINE


Polis boleh kompaun serta merta jika langgar SOP
Oleh MOHD RASDAN AHMAD

7 Oktober 2020, 6:41 pm
KUALA LUMPUR – Polis Diraja Malaysia (PDRM) boleh mengeluarkan kompaun serta-merta di lapangan terhadap mana-mana individu yang melanggar prosedur operasi standard (SOP) Perintah Kawalan Pergerakan Pemulihan (PKPP).
Menteri Kanan Pertahanan, Datuk Seri Ismail Sabri Yaakob berkata, kebenaran berbuat demikian telah diberikan oleh Jabatan Peguam Negara.
“Namun begitu, kompaun serta-merta ini boleh dikeluarkan oleh anggota PDRM berpangkat Inspektor dan ke atas,” katanya dalam sidang akhbar yang disiarkan secara langsung melalui Facebook hari ini.
Beliau menambah, pihak berkuasa juga akan memperketatkan lagi kawalan sempadan negara khususnya di Pantai Timur Sabah dengan menambah jumlah anggota keselamatan dan aset-aset bagi mengekang kemasukan pendatang asing tanpa izin (PATI).
Selain itu, katanya, pemantauan pematuhan SOP juga akan digiatkan manakala jumlah sekatan jalan raya juga akan diperbanyakkan. – K! ONLINE


Azmin jalani dua ujian Covid-19
Oleh ZULKIFLI MANZOR

7 Oktober 2020, 7:22 pm
KUALA LUMPUR – Menteri Perdagangan Antarabangsa dan Industri, Datuk Seri Mohamed Azmin Ali memaklumkan beliau telah menjalani dua ujian Covid-19.
Menurut beliau, keputusan bagi kedua-dua ujian saringan tersebut adalah negatif.
“Banyak spekulasi mengenai status kesihatan saya. Terima kasih kerana ramai yang prihatin dan mendoakan kesejahteraan dan keselamatan saya sekeluarga.
“Saya akan meneruskan kuarantin kendiri sehingga ujian Covid-19 ketiga dibuat di Pejabat Kesihatan Daerah Putrajaya,” katanya dalam satu kenyataan hari ini.
Ahli Parlimen Gombak itu berkata, beliau tetap melaksanakan tugas dan tanggungjawab dari rumah dan mendoakan seluruh rakyat Malaysia dilindungi jangkitan Covid-19. – K! ONLINE


Semua sekolah di zon merah ditutup
Oleh NUR HUDA MUSA

7 Oktober 2020, 7:38 pm
KUALA LUMPUR – Sebanyak 384 buah sekolah di kawasan zon merah di seluruh negara akan ditutup bermula esok sehingga 23 Oktober ini.
Kementerian Pendidikan (KPM) dalam satu kenyataan berkata, keputusan itu selaras dengan perutusan Khas Perdana Menteri, Tan Sri Muhyiddin Yassin semalam berhubung arahan kerajaan untuk menutup sekolah di kawasan-kawasan zon merah di seluruh negara.
“KPM mengambil perhatian berhubung peningkatan kes Covid-19 di beberapa daerah. KPM juga menyedari kekhuatiran ibu bapa dan warga sekolah berkaitan keadaan semasa penularan wabak tersebut.
“Sehubungan itu, semua sekolah di daerah Klang, Selangor serta di daerah Sandakan, Papar dan Tuaran, Sabah akan ditutup bermula esok sehingga 23 Oktober ini,” katanya di sini hari ini.
Katanya, penutupan itu melibatkan sebanyak 142 buah sekolah di daerah Klang dan 242 buah sekolah keseluruhan di tiga daerah di Sabah.
“Bilangan ini merangkumi sekolah rendah dan menengah di bawah KPM serta sekolah swasta yang berdaftar dengan KPM.

“Selain itu, sekolah yang mempunyai asrama termasuk Kolej Vokasional juga ditutup. Oleh itu, ibu bapa atau penjaga perlu mengambil murid yang tinggal di asrama tersebut untuk pulang,” ujarnya.
Katanya, dalam tempoh penutupan sekolah ini, pengetua dan guru besar akan memastikan guru-guru serta murid melaksanakan pengajaran dan pembelajaran di rumah mengikut kesesuaian guru dan murid. – K! ONLINE


Polis cari saksi kes kemalangan maut
Oleh KOSMO!

7 Oktober 2020, 6:56 pm
Oleh MOHAMAD NAUFAL MOHAMAD IDRIS
KLANG – Polis mengesan saksi kemalangan maut melibatkan penunggang motosikal warga emas di persimpangan Jalan Kapar-Jalan Tok Muda di sini semalam.
Dalam kejadian pukul 6.45 petang, mangsa berusia 68 tahun meninggal dunia di lokasi kejadian akibat parah di badan.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kemalangan berlaku apabila mangsa menunggang motosikal jenis Honda 125 dalam perjalanan ke Kuala Selangor dari Kapar.
“Mangsa dikatakan berlanggar dengan sebuah kenderaan yang belum dikenal pasti dari arah bertentangan yang memasuki simpang di Jalan Tok Muda.
“Mangsa yang maut di lokasi kejadian kemudiannya dihantar ke Hospital Tengku Ampuan Rahimah di sini untuk dibedah siasat,” katanya dalam satu kenyataan di sini hari ini.

Sehubungan itu, orang ramai yang mempunyai maklumat berhubung kemalangan tersebut diminta menghubungi pegawai penyiasat, Inspektor Mohd. Fadli Ismail di talian 017-214 1318 atau mana-mana balai polis berhampiran.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


Dicekup ketika edar syabu RM1 juta
Oleh KOSMO!

7 Oktober 2020, 5:15 pm
Oleh ISKANDAR SHAH MOHAMED
SHAH ALAM – Kegiatan sindiket pengedaran dadah jenis syabu bernilai RM1 juta menggunakan bungkusan teh cina tumpas apabila diserbu pihak berkuasa di kawasan parkir di Jalan Gasing, Petaling Jaya di sini baru-baru ini.
Dalam serbuan pukul 4.30 petang pada Jumaat lalu itu, tiga suspek masing-masing adalah pemandu e-hailing dan pemilik kedai cuci kereta serta seorang peniaga ikan warga Indonesia berusia 36 hingga 38 tahun diberkas sepasukan polis dari Jabatan Siasatan Jenayah Narkotik (JSJN) Selangor.
Ketua Polis Selangor, Datuk Noor Azam Jamaludin berkata, siasatan awal mendapati pemandu e-hailing tersebut bertindak sebagai penghantar dadah yang diperolehi dari salah sebuah negeri di utara tanah air.
Katanya, semasa serbuan dilakukan pemandu e-hailing tersebut yang menaiki kereta jenis Toyota Vios itu sedang menunggu dua lagi rakannya di kawasan parkir tersebut.
“Sewaktu transaksi pengedaran dilakukan, kita segera memberkas ketiga-tiga suspek berkenaan.

“Hasil pemeriksaan di bonet kereta Vios itu menemukan 23 bungkusan teh cina mengandungi dadah disyaki methamphetamine seberat 24.39 kilogram dianggarkan RM1.09 juta,” katanya pada sidang akhbar di Ibu Pejabat Polis Kontinjen (IPK) Selangor di sini hari ini.
Noor Azam memberitahu, siasatan awal mendapati sindiket itu dipercayai bergiat aktif sejak enam bulan lalu dengan bekalan dadah tersebut adalah untuk pasaran di sekitar Lembah Klang.
Beliau berkata, ujian saringan air kencing terhadap ketiga-tiga suspek mendapati dua daripada mereka yang merupakan warga tempatan positif dadah.
“Kesemua mereka direman sehingga Jumaat ini bagi membantu siasatan mengikut Seksyen 39B Akta Dadah Berbahaya 1952,” jelasnya. – K! ONLINE


Cari dadah, jumpa senjata api
Oleh KOSMO!

7 Oktober 2020, 6:04 pm
Oleh ISKANDAR SHAH MOHAMED
SHAH ALAM – Bukan dadah sahaja dijumpai malah bom tangan, selaras senapang jenis raifal dan 140 butir peluru turut ditemukan dalam siri serbuan melumpuhkan sindiket pengedaran dadah terancang di sekitar Kota Damansara di sini kelmarin.
Serbuan yang dilakukan bermula pukul 10 pagi itu menahan seramai enam suspek berusia 19 hingga 33 tahun dilakukan Jabatan Siasatan Jenayah Narkotik (JSJN) Bukit Aman dan JSJN Ibu Pejabat Polis Kontinjen (IPK) Selangor.
Ketua Polis Selangor, Datuk Noor Azam Jamaludin berkata, siasatan awal mendapati sindiket tersebut beroperasi sejak enam bulan lalu dan menjadikan Lembah Klang sebagai pasaran utama pengedaran dadah.
Katanya, serbuan pertama dilakukan di sebuah rumah teres dua tingkat yang menahan seorang lelaki bersama 50 bungkusan dadah disyaki syabu seberat 5.15 kilogram (kg) dan 262 bungkusan heroin dengan berat 98.2 kg yang nilai keseluruhannya RM11.4juta.
“Soal siasat terhadap suspek tersebut kemudiannya membawa serbuan di sebuah kondimium dengan menahan dua lagi ahli sindiket tersebut.

“Hasil pemeriksaan kemudiannya menemui tiga bom tangan, satu laras senapang jenis raifal dan 140 butir peluru hidup di sebuah kotak kertas di bahagian dapur unit kondominium tersebut, ” katanya pada sidang akhbar di IPK Selangor hari ini.
Tambah Noor Azam, baki tiga suspek diberkas masing-masing di stesen minyak dan kawasan tepi jalan sekitar Kota Damansara.
Ujar beliau, siasatan masih dijalankan kegunaan sebenar semua senjata api termasuk mengenal pasti sama ada kesemua suspek terlibat dalam aktiviti kongsi gelap.
“Mereka kini direman empat hingga enam hari dan kes disiasat mengikut Seksyen 39B Akta Dadah Berbahaya 1952 dan Seksyen 8 Akta Senjatapi 1960,” katanya. – K! ONLINE


140 kompaun tidak patuh SOP dikeluarkan di Kelantan
Oleh KOSMO!

7 Oktober 2020, 5:03 pm
Oleh ROHANA MOHD. NAWI
KOTA BHARU – Polis telah mengeluarkan sebanyak 140 kompaun dalam tempoh tiga hari terhadap orang awam dan pengusaha premis tidak mematuhi prosedur operasi standard (SOP) berikutan penularan wabak Covid-19 di seluruh negeri ini.
Ketua Polis Kelantan, Deputi Komisioner Shafein Mamat berkata, langkah itu selaras dengan usaha untuk mempertingkatkan penguatkuasaan terhadap premis dan orang awam yang tidak mematuhi SOP.
Katanya, beliau melihat orang ramai kini dilihat semakin tidak patuh dalam usaha membendung Covid-19.
‘Kita terpaksa mengambil tindakan yang tegas termasuk mengeluarkan kompaun kepada orang ramai dan pengusaha premis agar mereka berasa takut untuk berbuat demikian.
“Sebelum ini, pihak polis hanya bertindak dengan cara menasihati dan fasa tindakan kompaun akan dilakukan apabila orang ramai dilihat sudah tidak mematuhi SOP termasuk tidak memakai pelitup muka,” katanya.

Beliau berkata demikian ketika ditemui pemberita selepas merasmikan Program Forum Perdana pembangunan Islam Dalam Menangani Dadah Dan Pelencongan Sosial di Ibu Pejabat Polis Kontinjen (IPK) Kelantan di sini hari ini.
Hadir sama, Timbalan Ketua Polis Kelantan, Senior Asisten Komisioner Abdullah Mat Piah, Ketua Polis Daerah Kota Bharu, Asisten Komisioner Abdul Rahim Daud dan Ketua- ketua jabatan di IPK Kelantan.
Mengulas lanjut, Shafien berkata, pihaknya terus melakukan sekatan jalan raya untuk mencegah jenayah selain melakukan pemeriksaan terhadap orang awam yang melanggar SOP diseluruh kawasan di negeri ini.
“Sehubungan itu, saya menasihatkan orang ramai agar mematuhi SOP dan buat masa ini saya minta orang ramai sentiasa berada di rumah masing-masing kerana bimbang jangkitan Covid -19,” katanya. – K! ONLINE.


Lelaki mengaku daftar 115 kad sim prabayar guna identiti palsu
Oleh MOHD AZLI ADLAN

7 Oktober 2020, 5:58 pm
KUALA TERENGGANU – Seorang pengusaha kedai telefon mengaku bersalah atas 115 pertuduhan mendaftarkan kad sim prabayar menggunakan maklumat palsu di Mahkamah Sesyen di sini hari ini.
Tertuduh, Ng Yean Ping, 33, membuat pengakuan itu selepas kesemua pertuduhan dibacakan di hadapan Hakim Nooriah Osman.
Nooriah menetapkan esok untuk menjatuhkan hukuman sejurus pengakuan bersalah tertuduh direkodkan.
Berdasarkan kesemua 115 pertuduhan tersebut, Yean Ping didakwa membuat capaian kepada kandungan satu komputer iaitu sistem Multi Channel Portal (MCP) DiGi Telecommunications Sdn. Bhd. (Digi) sebelum menyebabkan pengubahsuaian tanpa kuasa ke atas kandungan sistem MCP berkenaan.
Tertuduh didakwa telah mendaftarkan kad sim tanpa membuat pengesahan maklumat yang sah pengguna akhir terlebih dulu seperti dikehendaki Digi.
Dia didakwa melakukan kesemua perbuatan itu di sebuah premis di Jalan Bukit Kecil di sini dari 18 April hingga 10 Jun 2016.

Yean Ping didakwa mengikut Seksyen 5(1) Akta Jenayah Komputer 1997 yang memperuntukkan hukuman denda maksimum RM100, 000 atau penjara sehingga tujuh tahun atau kedua-duanya sekali jika sabit kesalahan. – K! ONLINE


Cuepacs gesa kerajaan percepat kemudahan Tabika kepada golongan M40
Oleh AHMAD SHAHERMAN SHAMSURI

7 Oktober 2020, 5:01 pm
KUALA LUMPUR – Kongres Kesatuan Pekerja-Pekerja Di Dalam Perkhidmatan Awam (Cuepacs) menggesa agar kerajaan dapat menyegerakan kemudahan Taman Bimbingan Kanak-Kanak (Tabika) kepada golongan berpendapatan pertengahan (M40).
Presidennya, Adnan Mat berkata, gesaan ini susulan keputusan kerajaan untuk tidak mewujudkan Tabika Elit khusus kepada golongan itu sebaliknya hanya memanjangkan kemudahan Tabika sedia ada kepada mereka.
Menurutnya, ketika ini kira-kira 10,900 Tabika di bawah seliaan Jabatan Kemajuan Masyarakat (Kemas) di seluruh negara memberi keutamaan kepada anak-anak daripada golongan berpendapatan rendah (B40).
“Bagaimanapun, golongan M40 terpaksa menghantar anak mereka ke Tabika swasta dengan kadar yuran lebih tinggi iaitu sekitar RM200 sehingga RM350 sebulan dan ia mungkin membebankan kepada ibu bapa yang mempunyai ramai anak.
“Selain itu, mereka yang tinggal di kawasan bandar juga sukar untuk mencari Tabika kerana pilihan terhad selain banyak yang ditutup akibat pandemik Covid-19,” katanya dalam satu kenyataan di sini hari ini.
Adnan menambah, meskipun kemudahan Tabika Kemas ini akan dipanjangkan kepada keluarga M40, peluang untuk anak-anak B40 tidak diusik kerana keutamaan kementerian adalah untuk membantu keluarga yang berpendapatan rendah.

Mengulas lanjut, beliau berkata, pihaknya berharap silibus kurikulum untuk semua Tabika Kemas perlu sama walaupun Tabika tersebut untuk anak-anak daripada keluarga M40 atau B40.
Tambahnya, Cuepacs berharap silibus kurikulum di Tabika Kemas dapat ditingkat dan diperkemaskan lagi supaya menjadi pilihan utama rakyat.
“Jika ibu bapa M40 terpaksa membayar lebih sedikit, ia perlu setimpal dengan kurikulum yang ditawarkan. Kadar yuran yang ditetapkan pula tidak boleh terlalu tinggi hingga menyamai Tabika swasta yang lain.
“Penetapan kadar yuran tidak boleh bermotifkan keuntungan semata-mata sebaliknya lebih bersifat perkongsian kos dengan ibu bapa,” jelasnya.-K! ONLINE


JPN Johor nafi sekolah ditutup
Oleh MOHD SHARKAWI LONDING

7 Oktober 2020, 5:53 pm
JOHOR BAHRU – Jabatan Pendidikan Negeri Johor menafikan khabar angin bahawa sebuah sekolah jenis kebangsaan di Seelong, Kulai diarahkan tutup bermula hari ini selepas salah seorang warganya positif Covid-19.
Pengarah Pendidikan Johor, Shaharuddin Saari berkata, berita yang tular sejak tengah hari tadi itu adalah tidak benar dan disifatkannya sebagai tidak bertanggungjawab.
Katanya, penyebaran berita itu telah mencetuskan panik di dalam kalangan ibu bapa dan orang ramai sekitar sekolah terlibat.
“Tiada mana-mana sekolah di negeri ini yang ditutup berikutan penularan wabak Covid-19 setakat ini.
“Hanya Majlis Keselamatan Negara (MKN) dan Kementerian Kesihatan yang mempunyai kuasa membuat keputusan penutupan mana-mana sekolah termasuk di negeri ini dan setakat ini tiada arahan penutupan yang dikeluarkan dua agensi berkenaan di Johor, ” katanya ketika dihubungi di sini hari ini.
Pada hari ini, tular sebuah sekolah jenis kebangsaan di media sosial telah ditutup dan menyebabkan ramai penduduk sekitar kawasan berkenaan panik. – K! ONLINE


15 kompaun langgar SOP dikeluarkan setiap hari
Oleh KOSMO!

7 Oktober 2020, 5:09 pm
Oleh WAT KAMAL ABAS
BAGAN SERAI – Sebanyak 15 kompaun secara purata dikeluarkan polis Perak setiap hari di negeri ini atas kesalahan gagal mematuhi prosedur operasi standard (SOP) yang telah ditetapkan Kementerian Kesihatan.
Timbalan Ketua Polis Perak, Datuk Goh Boon Keng berkata, pihak polis sentiasa membuat pemantauan terhadap pematuhan SOP di tempat awam termasuk premis perniagaan.
“Polis sentiasa memantau premis perniagaan dengan melihat kelengkapan seperti penyediaan buku catatan nama, cecair sanitasi tangan dan pengimbas suhu. Di samping itu, pemantauan terhadap pematuhan penjarakan fizikal juga turut dilakukan.
“Perak berada di Zon Hijau agak lama dan orang ramai agak leka sedikit. Jadi sebagai inisiatif tambahan, pihak polis menggunakan kenderaan unit peronda (MPV) dengan membuat hebahan siar raya sebagai memberi ingatan agar patuh kepada SOP tersebut,” katanya ketika ditemui pemberita selepas membuat lawatan ke daerah ini hari ini.
Tambah Boon Keng, orang ramai kini banyak yang leka tentang penjarakkan fizikal dan bagi mereka yang masih degil, kompaun akan dikeluarkan.

“Bagaimanapun, secara keseluruhannya di Perak, sikap pematuhan orang ramai terhadap SOP yang ditetapkan amat memuaskan.
“Polis ingin menasihatkan agar kanak-kanak, warga emas dan sesiapa yang mempunyai masalah kesihatan untuk tidak berada di tempat awam yang sesak seperti di kompleks beli-belah, pasar malam dan pasar tani,” katanya.
Berkenaan Sekatan Jalan Raya (SJR), beliau berkata, terdapat sembilan SJR dilaksanakan dan polis telah menambah dua lagi di sempadan Parit Buntar-Bandar Baharu dan Tanjung Malim-Behrang.
“Kita akan mengkaji dari semasa ke semasa keperluan SJR pada masa ini,” katanya.
Dalam perkembangan lain, Boon Keng memuji Persatuan Keselamatan Sukarela Rakyat Kawasan Bagan Serai dalam kerana banyak membantu polis di Daerah Kerian dalam menyalurkan maklumat bagi mencegah aktiviti jenayah di kawasan ini. – K! ONLINE


Bukan pesakit positif Covid-19
Oleh MOHD SHARKAWI LONDING

7 Oktober 2020, 5:41 pm
JOHOR BAHRU – Pejabat Kesihatan Daerah Johor Bahru menafikan salah seorang pesakit luar Klinik Kesihatan Taman Sri Orkid di sini positif Covid-19.
Pejabat itu dalam kenyataan memaklumkan, tiada kes positif dilaporkan setakat ini di Klinik Kesihatan tersebut.
“Berdasarkan siasatan hanya pengesanan kes yang disyaki (PUI) sahaja yang dilaporkan di klinik itu. Klinik itu sudah dilakukan disinfeksi oleh Pejabat Kesihatan Daerah antara pukul 1 hingga 3 petang semalam.
“Pesakit yang menunggu di luar klinik adalah pesakit yang mempunyai temu janji pada sebelah petang,” katanya dalam kenyataan di sini hari ini.
Jelas kenyataan itu, masyarakat diminta tidak menularkan sebarang berita yang tidak sahih agar tidak mencetuskan kebimbangan atau kekeliruan dalam kalangan masyarakat.
Semalam, satu video berdurasi 26 saat itu tular dengan menyebut satu kes positif Covid-19 telah dilaporkan di klinik tersebut dan kesemua pesakit telah bertempiaran keluar. – K! ONLINE


Wanita lacur diri RM300 sejam
7 Oktober 2020, 6:01 pm
PETALING JAYA – Kegiatan seorang wanita menawarkan perkhidmatan seks dengan bayaran RM300 sejam terbongkar selepas pihak polis menahannya di Kondominium Palm Spring, Kota Damansara di sini semalam.
Bertindak atas maklumat sepasukan polis menahan wanita Indonesia berusia 32 yang berstatus pemastautin tetap itu pada pukul 10 malam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, hasil siasatan mendapati suspek mencari pelanggan dengan menawarkan perkhidmatan persundalan menerusi aplikasi MiChat.
“Hasil pemeriksaan di rumah tersebut, pihak polis menemui empat keping kondom, minyak pelincir, tisu dan tuala yang dipercayai digunakan untuk aktiviti pelacuran. Turut dirampas sebuah telefon bimbit.
“Siasatan lanjut juga mendapati, suspek menawarkan khidmat pelacuran dengan kadar RM300 setiap satu jam,” katanya.
Menurutnya, suspek direman selama empat hari dan kes disiasat mengikut Seksyen 372B Kanun Keseksaan. – K! ONLINE


PKPB di Klang, Sandakan, Papar dan Tuaran mulai Jumaat ini
Oleh KOSMO!

7 Oktober 2020, 5:34 pm
Oleh MOHD. HUSNI MOHD. NOOR
PUTRAJAYA – Kerajaan akan melaksanakan Perintah Kawalan Pergerakan Bersyarat (PKPB) di empat kawasan zon merah termasuk di Klang, Selangor selain di Sandakan, Papar dan Tuaran di Sabah selama 14 hari berkuat kuasa Jumaat ini.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPB ini adalah bagi membendung penularan Covid-19 di empat kawasan berkenaan serta membolehkan aktiviti pengesanan kes secara bersasar dilakukan dilaksanakan sepanjang tempoh 14 hari.
Beliau berkata, pergerakan keluar dan masuk di kawasan tersebut adalah tidak dibenarkan dan hanya perkhidmatan perlu termasuk kilang-kilang yang berkaitan dengan rantaian perlu adalah dibenarkan.
“Pihak Kementerian Perdagangan Antarabangsa dan Industri akan menyenaraikan jenis-jenis perkhidmatan perlu atau perniagaan lain yang terbabit dalam kawasan tersebut,” katanya pada sidang akhbar menerusi laman Facebook Kementerian Pertahanan hari ini. – K! ONLINE


Guru tadika rugi RM31,385 ditipu ‘pegawai bank’
Oleh KOSMO!

7 Oktober 2020, 4:55 pm
Oleh MOHD. RIFAAT ABD. HAMID
ALOR SETAR – Seorang guru tadika berusia 52 tahun mengalami kerugian sebanyak RM31,385 selepas diperdaya seorang individu menyamar pegawai bank yang menawarkan pinjaman wang dengan kadar faedah rendah pada 14 September lalu.
Ketua Jabatan Siasatan Jenayah Komersil Kedah, Superintendan Elias Omar memberitahu, mangsa yang telah berkahwin dan berasal dari Alor Setar berhubung dengan suspek menerusi aplikasi WhatsApp.
“Suspek memperkenalkan dirinya sebagai Nelson Chin Wen Wei iaitu pegawai tertinggi di RHB Bank cawangan Kuala Lumpur.
“Dia kemudian menawarkan pinjaman wang dengan kadar faedah rendah yang sebenarnya tidak wujud kepada wanita terbabit,” katanya dalam satu kenyataan di sini hari ini.
Kata beliau, mangsa yang terdesak mahu mendapatkan pinjaman wang bersetuju untuk meminjam sebanyak RM250,000 dan suspek seterusnya menjanjikan kadar faedah serta bayaran balik pinjaman yang rendah.

“Selepas berjaya mendapatkan kepercayaan mangsa untuk membuat pinjaman, suspek meminta mangsa untuk membuat pelbagai bayaran seperti bayaran insurans, buka fail, bayaran percubaan pinjaman dan bayaran sistem pinjaman.
“Atas dasar percaya, mangsa telah membuat pemindahan wang secara atas talian ke dalam tiga akaun bank yang diberikan suspek pada bulan lalu,” ujarnya.
Menurut Elias, jumlah keseluruhan pemindahan wang yang dibuat oleh mangsa berjumlah RM31,385.
“Mangsa terpaksa membuat pinjaman wang daripada ahli keluarga bagi menyerahkan wang kepada suspek,” katanya.
Tambahnya, mangsa disedari ditipu apabila suspek memintanya membuat beberapa pembayaran lagi selain perlu membayar sejumlah wang jika mahu membatalkan permohonan pinjaman berkenaan.
“Mangsa kemudian membuat laporan polis di Sungai Petani pada Ahad lalu dan siasatan dilakukan mengikut Seksyen 420 Kanun Keseksaan kerana menipu,” katanya. – K! ONLINE


Jangan panik, SOP penjara diperketatkan – Noor Azmi
Oleh KOSMO!

7 Oktober 2020, 3:52 pm
Oleh WAT KAMAL ABAS
BAGAN SERAI – Rakyat diminta jangan panik dengan peningkatan bilangan pesakit Covid-19 yang sedang melanda negara memandangkan kebanyakan kes adalah melibatkan banduan di dalam penjara.
Tinbalan Menteri Kesihatan, Datuk Dr. Noor Azmi Ghazali berkata, berdasarkan data semasa, sebanyak 57 peratus daripada kes positif Covid-19 kini adalah banduan dari Kluster Tembok.
“Penularan dalam kalangan banduan bermula di Penjara Tawau, Sabah apabila seorang banduan baru dari Lahad Datu telah disahkan positif Covid-19 pada 2 September lalu dan kluster seterusnya berkaitan banduan turut dikesan di penjara Alor Setar pada 29 September.
“Bagi memperketatkan prosedur operasi standard (SOP) di penjara, beberapa langkah tambahan dan segera bagi mengekang penularan Covid19 dalam penjara dilaksanakan melalui perintah tetap Komisioner Jeneral Penjara,” katanya ketika ditemui pemberita selepas menyampaikan bantuan kepada mangsa banjir di sini hari ini.
Tambah Noor Azmi, bagi mengurangkan tahap kebolehjangkitan Covid-19 dalam kalangan banduan, pihak penjara telah mengambil langkah tambahan dan drastik mengurangkan kesesakan dengan  memindahkan sebahagian banduan ke tempat penjara sementara yang telah diwartakan.

“Penjara Alor Setar sudah dilaksanakan Perintah Kawalan Pergerakan Diperketatkan (PKPD). Banduan yang baru juga diasingkan. Jika ada perkara yang tidak sempurna, ia akan diperhalusi dan diperketatkan.
“Rakyat perlu bertenang dan tidak perlu gusar, kawasan penjara tertutup serta di bawah kawal selia ketat dari pihak Kementerian Kesihatan Malaysia (KKM) dan agensi -agensi penguatkuasaan yang lain,” katanya.
Berkenaan kluster Batu, seramai 861 orang telah disaring dan tujuh daripadanya didapati positif Covid-19.
Mereka yang positif telah dimasukkan ke Hospital Raja Permaisuri Bainun, Ipoh manakala tempat jangkitan juga telah dijalankan disinfeksi nyah kuman. Saringan turut dibuat secara aktif untuk membendung penularan di kem tahanan berkenaan. – K! ONLINE.


Pelajar bantu ibu bersalin di tepi jalan
Oleh KOSMO!

7 Oktober 2020, 4:01 pm
BANGKOK – Seorang pelajar gred 12 di Thailand menerima pujian penduduk setempat dan netizen semalam kerana keberaniannya membantu menyambut kelahiran seorang bayi.
Apabila seorang wanita tiba-tiba sakit kerana hendak bersalin di tepi sebatang jalan di daerah Mae Sot, wilayah Tak di  barat Thailand, orang ramai mula berkumpul untuk memberi bantuan termasuk pelajar perempuan dikenali sebagai Buntorn.
Menyedari si ibu  akan melahirkan bayi pada bila-bila masa sahaja, Buntorn berlari ke sebuah kenderaan penyelamat yang berada berhampiran dan mengambil peralatan diperlukan, demikian menurut laman berita The Nation Thailand.
Dia kemudian membantu beberapa individu lain menyambut bayi tersebut.
Bayi dan ibunya kini selamat dan menerima rawatan lanjut  di sebuah hospital berdekatan.
Buntorn berkata,  dia dalam perjalanan pulang dari sekolah apabila insiden berlaku.

“Saya membuat keputusan untuk membantu ibu tersebut kerana melihat dia akan melahirkan bayi pada bila-bila masa sahaja,” katanya.
Menurut Buntorn, dia pernah belajar tentang cara menyambut kelahiran bayi dalam sesi latihan di Hospital Phophra , wilayah Phetchaburi di selatan Thailand.
Pelajar gred 12  berumur sekitar 17 atau 18 tahun di Thailand. – Agensi


Kerajaan NS hadkan program kerajaan, bendung penularan Covid-19
Oleh KOSMO!

7 Oktober 2020, 4:51 pm
Oleh ZAKKINA WATI AHMAD TARMIZI
SEREMBAN – Kerajaan Negeri Sembilan akan menghadkan beberapa program kerajaan negeri susulan situasi semasa Covid-19 ketika ini.
Menteri Besar, Datuk Seri Aminuddin Harun berkata, kerajaan negeri sudah melakukan perbincangan bagi menghadkan program yang melibatkan perjumpaan ramai sehingga ia dimaklumkan kelak.
“Dalam mesyuarat Exco tadi saya ada berbincang berhubung bilangan kes yang semakin meningkat. Kami telah menjelaskan ada beberapa program yang kita batalkan dalam suasana peningkatan Covid-19 di negeri ini.
“Malah penglibatan ramai juga perlu dirancang dalam sesuatu program yang akan diadakan ketika ini,” katanya dalam sidang akhbar selepas mempengerusikan Mesyuarat Mingguan Exco Kerajaan Negeri di Wisma Negeri, di sini hari ini.
Dalam pada itu, Aminuddin menjelaskan dua lokasi positif Covid-19 yang dicatatkan di Negeri Sembilan iaitu di Ulu Teriang dan Rasah adalah masih dalam keadaan terkawal dan agak terkawal.

“Di Negeri Sembilan, ada kes di Ulu Teriang dan dua di Rasah dan kes ini agak terpencil. Walau bagaimanapun, kita menunggu laporan terkini daripada pihak Kementerian Kesihatan dan Majlis Keselamatan Negara (MKN) dari semasa ke semasa,” katanya.
Beliau turut mengingatkan semua penduduk di negeri ini agar mematuhi prosedur operasi standard (SOP) yang ditetapkan oleh Kementerian Kesihatan.
“Saya berharap semua masyarakat di negeri ini mengikut SOP yang ditetapkan bagi mengekang penularan Covid-19. Sila jaga jarak dan pakai pelitup muka pada setiap masa.
“Di negeri ini masih lagi terkawal dan belum ada tanda-tanda peningkatan dan hanya beberapa melibatkan beberapa kawasan dan kontak tertentu sahaja,” katanya. – K! ONLINE


PPZ-MAIWP sedia bantu mahasiswa
Oleh NUR HUDA MUSA

7 Oktober 2020, 3:30 pm
KUALA LUMPUR – Prihatin akan rintihan dan keluhan penuntut Institut Pengajian Tinggi (IPT), Pusat Pungutan Zakat Majlis Agama Islam Wilayah Persekutuan (PPZ-MAIWP) mewujudkan inisiatif sumbangan kewangan Musaadah Khaira Siswa PPZ khusus untuk penuntut yang memerlukan.
Ketua Pegawai Eksekutifnya, Ahmad Shukri Yusoff berkata, sumbangan itu diwujudkan bersama-sama dengan agensi di bawah Menteri di Jabatan Perdana Menteri (Hal Ehwal Agama) untuk membantu penuntut IPT di seluruh negara yang terkesan dengan penangguhan pendaftaran secara fizikal di institusi masing-masing.
“Seperti sedia maklum, beberapa buah IPT terpaksa mengambil keputusan untuk menangguhkan pendaftaran secara fizikal berikutan peningkatan semula kes penularan wabak Covid-19.
“Penangguhan ini secara tidak langsung telah memberi kesan kepada penuntut IPT yang telah hadir mendaftar dan merancang perjalanan lebih awal,” katanya dalam satu kenyataan di sini hari ini.
Ahmad Shukri berkata, dana permulaan yang disediakan di bawah program itu berjumlah RM100,000 terbuka kepada penuntut IPT bagi menampung keperluan semasa seperti pengangkutan dan penginapan.
“Penuntut IPT yang ingin memohon boleh mula membuat permohonan dalam talian melalui musaadahsiswa.zakat.com.my bermula hari ini hingga 9 Oktober.

“Semoga sumbangan ini dapat memudahkan pelbagai pihak terutamanya dalam meringankan sedikit beban penuntut IPT dan ahli keluarga,” ujarnya. – K! ONLINE


6,500 pelajar UTM nikmati internet percuma
Oleh MOHD SHARKAWI LONDING

7 Oktober 2020, 4:31 pm
JOHOR BAHRU – Universiti Teknologi Malaysia (UTM) menyediakan bantuan dana internet untuk pelajar golongan isi rumah berpendapatan rendah (B40) sebanyak 10 gigabit (GB) kuota sebulan.
Timbalan Naib Canselor (Hal Ehwal Pelajar) UTM, Prof. Dr. Durrishah Idrus berkata, sebanyak 6,500 pelajar bakal menerima manfaat itu untuk mereka melayari laman web dan aplikasi pembelajaran yang telah ditetapkan dengan tanpa had.
Tambahnya, laman web dan aplikasi itu merangkumi Zoom, Cisco Webex dan UTM e-learning.
“Bantuan internet ini adalah diperuntukan kepada pelajar terlibat dan hanya yang benar-benar layak berdasarkan permohonan sahaja akan diberi kemudahan ini.
“Pelan data berkenaan sebenarnya sebelum ini telah diagihkan bermula 9 Jun lalu iaitu fasa satu sehingga tiga dan berjaya membantu 2,500 pelajar serta kini sedang memasuki fasa empat,” katanya dalam sidang akhbar di sini hari ini.
Menurut Durrishah, bantuan internet itu bertujuan untuk membantu para pelajar UTM mengikuti sesi pembelajaran secara dalam talian ekoran situasi pandemik virus Covid-19.

Katanya, selain bantuan internet itu, pihaknya juga membantu para pelajar lain melalui inisiatif UTM prihatin.
“Pelbagai bantuan kewangan turut diberikan melalui Unit Wakaf, Zakat dan Endowmen UTM serta alumni dengan mereka boleh membuat permohonan kepada kita dengan segera,” katanya. – K! ONLINE.


Ibu tunggal ambil dadah kerana tertekan
Oleh KOSMO!

7 Oktober 2020, 4:09 pm
Oleh NUR NAZLINA NADZARI
KANGAR – Seorang ibu tunggal yang ditahan Agensi Antidadah Kebangsaan (AADK) Perlis pada semalam memberi alasan terlibat dalam masalah ketagihan dadah sejak beberapa tahun lalu akibat tekanan perasaan selepas bercerai dengan suaminya.
Wanita berusia 32 tahun itu merupakan antara 16 individu disyaki penagih dadah yang ditahan dalam Op Cegah di enam lokasi berisiko tinggi di negeri ini bermula pukul 8 pagi semalam hingga pukul 6 pagi tadi.
Enam lokasi terlibat adalah Kuala Perlis, Seriab, Kurong Batang, Utan Aji, Sena dan Sanglang.
Pengarah AADK Perlis, Khairul Anwar Ahmad berkata, ibu tunggal terbabit ditahan ketika sedang tidur di rumahnya di Kuala Perlis kira-kira pukul 2.30 pagi ini.
“Wanita terbabit dikatakan terlibat dengan penyalahgunaan dadah akibat tekanan hidup selepas berpisah dengan suaminya yang kini menjalani hukuman penjara atas kesalahan dadah,” katanya pada sidang akhbar di sini hari ini.

Kata beliau, ibu tunggal yang mempunyai empat anak lelaki berusia antara dua hingga 11 tahun itu berniaga ikan pekasam dan ikan kering secara kecil-kecilan.
Menurut Khairul Anwar, pihaknya turut menahan seorang lagi wanita berusia 39 tahun dan 14 lelaki berusia antara 19 hingga 49 tahun dalam operasi tersebut.
“Wanita yang berperwatakan lelaki itu didapati pernah dijatuhkan hukuman penjara sebanyak lapan kali atas kesalahan penyalahgunaan dadah,” ujarnya.
Tambahnya, kesemua yang ditahan positif dadah jenis methamphetamin dan siasatan dilakukan mengikut Seksyen 3(1) Akta Penagih Dadah (Rawatan dan Pemulihan) 1983 pindaan 1998.
“Kesemua mereka tidak direman, sebaliknya diberikan jaminan polis susulan penularan pandemik Covid-19 dalam negara,” katanya. – K! ONLINE


Kerajaan negeri kesal dakwaan pencemaran punca dari ladang angsa
Oleh KOSMO!

7 Oktober 2020, 3:47 pm
Oleh ZAKKINA WATI AHMAD TARMIZI
SEREMBAN – Kerajaan Negeri Sembilan menyangkal dakwaan bahawa pencemaran Sungai Semenyih dan Bukit Tampoi berpunca daripada aktiviti pembersihan ladang angsa di Sungai Pajam, Nilai.
Menteri Besar, Datuk Seri Aminuddin Harun berkata, pihaknya kesal dengan dengan dakwaan sesetengah pihak tersebut dan beliau menganggap dakwaan itu tidak adil kepada pengusaha ladang angsa tersebut.
“Ya, betul ia beroperasi secara tidak sah tetapi kita tidak menyalahkan dia kerana banyak punca lain. Punca utama telah dikenal pasti dan kita ambil maklum kita juga minta Jabatan Veterinar menyiasat secara mendalam berkaitan ladang tersebut.
“Kerajaan negeri agak sedikit kesal apabila dimaklumkan pencemaran tersebut yang berlaku di sungai disebabkan ladang itik dan angsa terbabit. Ada pihak yang menyalahkan pengusaha tersebut kerana dakwaaan tersebut agak berlebihan, ini tidak sepatutnya berlaku dan ia tidak adil kepada pengusaha tersebut, kita tidak seharusnya terus menyalahkan pengusaha tersebut,” katanya.
Beliau berkata demikian dalam akhbar selepas mempengerusikan Mesyuarat Mingguan Exco di Wisma Negeri, di sini hari ini.

Aminuddin menambah, beliau juga memohon agar pihak yang mendakwa ladang tersebut sebagai punca pencemaran agar memperbetulkan dakwaan tersebut.
“Dakwaan yang berlebihan dan mana-mana pihak tidak boleh menyalahkan pihak ladang angsa tersebut kerana kes ini masih dalam siasatan. Diharap perkara ini tidak perlu ditimbulkan sehingga memberi tekanan kepada pengusaha,” katanya.
Hari ini, Timbalan Ketua Polis Negeri Sembilan, Senior Asisten Komisioner, Che Zakaria Othman berkata, dua lelaki tempatan disyaki terlibat dalam kes pencemaran di Sungai Batang Benar yang telah menyebabkan gangguan bekalan air di Selangor direman tujuh hari bermula hari ini.
Kedua-dua suspek ditahan di Kota Bharu, Kelantan pada pukul 12.45 tengah hari semalam.
Dalam pada itu, Aminuddin berkata, kerajaan negeri telah mendapat maklumat berkaitan pembuangan sisa daripada pemberi maklumat.
“Pihak kerajaan negeri telah mendapat maklumat daripada seorang pemberi maklumat dan dia mendapat ganjaran kerana memberi maklumat berkaitan pencemaran tersebut. Ada juga pemberi maklumat turut memaklumkan beberapa kawasan lain yang berlaku pencemaran seperti itu.
“Selain itu, kita berharap semua pihak yang menggunakan saluran sungai dan longkang sebagai lokasi pembuangan sisa supaya berhati-hati kerana mereka sedang diawasi,” katanya. – K! ONLINE


Majlis kahwin pandu lalu
Oleh KOSMO!

7 Oktober 2020, 3:54 pm
LONDON- Sepasang pengantin baharu melangsungkan perkahwinan mereka secara pandu lalu disaksikan 250 orang tetamu yang duduk di dalam kereta sepanjang majlis berlangsung di Braxted Park, Chelmsford, Essex, 2 Oktober lalu.
Majlis pasangan Roma Popat dan Vinal Patel yang berusia 30 tahun turut disaksikan 300 tetamu lain
dari seluruh dunia secara langsung menerusi penstriman video, lapor portal Mirror UK.Konsep menerima tetamu secara pandu lalu yang dirancang dalam masa tiga minggu ini selari dengan Prosedur Standard Operasi (SOP) yang ditetapkan oleh kerajaan Britain sejak penularan wabak Covid-19.
“Kami datang daripada dua buah keluarga besar dan perkahwinan adalah keraian penting dalam tradisi kami.
“Jika mengikut SOP, hanya 15 tetamu sahaja dibenarkan bagi seorang pengantin jadi kuota itu kami berikan kepada keluarga terdekat. Tetamu lain duduk di dalam kereta dan menonton upacara perkahwinan menerusi skrin besar di ruang parkir,” jelas Roma.
Tambahnya lagi, sebaik sahaja upacara perkahwinan selama empat jam selesai, mereka menaiki kereta buggy dan menyapa tetamu yang berada dalam kenderaan masing-masing secara pandu lalu.

“Seronok melihat tetamu yang tetap bersiap cantik walaupun hanya duduk di dalam kereta. Saya gembira kerana majlis perkahwinan kami tetap meriah walaupun dalam keadaan begini.
“Sejak tarikh asal perkahwinan ditunda dari bulan April ke Oktober kerana wabak korona, saya berazam untuk tidak membiarkan Covid-19 merosakkan hari bahagia kami,”ujarnya lagi. – Agensi


Bicara, reman tahanan Penjara Reman Pulau Pinang ditangguh
Oleh MOHD SYALMIZI HAMID

7 Oktober 2020, 4:59 pm
GEORGE TOWN – Perbicaraan dan reman melibatkan kes-kes tahanan Penjara Reman Pulau Pinang di mahkamah seluruh negeri ini akan ditangguhkan ekoran salah seorang banduan yang meninggal dunia kelmarin didapati positif Covid-19.
Ketua Menteri, Chow Kon Yeow berkata, perkara berkenaan merupakan antara yang dibentangkan pada taklimat khas Majlis Mesyuarat Kerajaan hari ini.
“Kerajaan negeri dimaklumkan bahawa keadaan di Penjara Reman Pulau Pinang masih terkawal dan pada peringkat permulaan. Malah, tindakan pantas juga telah diambil oleh semua pihak dalam mengawal perebakan wabak terbabit.
“Jabatan Penjara negeri telah menulis surat kepada pihak mahkamah bahawa kes-kes perbicaraan dan reman ditangguhkan sehingga makluman lanjut,” katanya dalam kenyataan hari ini.
Majlis taklimat itu disertai wakil-wakil kerajaan negeri, Jabatan Kesihatan negeri dan ketua jabatan-jabatan keselamatan berkaitan.
Sementara itu, Kon Yeow berkata, beliau dimaklumkan bahawa kesemua banduan akan menjalani ujian saringan Covid-19 dengan keutamaan diberikan kepada kontak utama.

“Saringan turut dijalankan terhadap kakitangan penjara.
“Semua pihak juga berada dalam keadaan bersiap-siaga bagi menghadapi sebarang kemungkinan dalam tempoh 24 jam setiap hari,” katanya.
Kelmarin, seorang banduan berusia 85 tahun dilaporkan meninggal dunia di Hospital Pulau Pinang dan disahkan positif Covid-19 selepas didapati tidak sedarkan diri di penjara itu. – K! ONLINE


BN tidak bertanding di Batu Sapi
Oleh MOHD RASDAN AHMAD

8 Oktober 2020, 9:34 pm
KUALA LUMPUR – Barisan Nasional (BN) mengesahkan tidak akan bertanding pada Pilihan Raya Kecil (PRK) bagi kerusi Parlimen Batu Sapi.
Presidennya, Datuk Seri Ahmad Zahid Hamidi berkata, keputusan tersebut dibuat kerana BN merasakan virus Covid-19 hendaklah dielakkan daripada menular.
“Sekiranya PRK itu diadakan, sebagaimana dialami seperti Pilihan Raya Negeri (PRN) Sabah yang lalu.
“BN menyerahkan kepada kebijaksanaan Suruhanjaya Pilihan Raya (SPR) untuk memutuskan tempoh berkempen dan kesesuaian tarikh pengundian yang akan diadakan kelak,” jelasnya melalui satu kenyataan hari ini.
Tambah Ahmad Zahid, pada hemat BN, kesejahteraan dan kesihatan rakyat hendaklah menjadi keutamaan. -K! ONLINE


Sukarnya untuk dapatkan awak, anak – Siti Elizad
Oleh NUR EMIRA SAIZALI

8 Oktober 2020, 10:41 pm
KUALA LUMPUR – Pelakon dan pengacara, Siti Elizad meluahkan perasaan mengenai perjalanan sukarnya untuk mendapatkan zuriat selepas hampir lima tahun berkahwin.
Luahan hatinya itu ditulis pada ruangan kapsyen yang dimuat naik bersama video memaparkan Siti Elizad menerima suntikan pertama bagi prosedur rawatan kesuburan In vitro fertilisation (IVF) hari ini.
“Susahnya nak dapatkan awak ini anak. Harap-harap awak tengoklah video dan gambar-gambar macam mana mencabarnya untuk mendapatkan awak.
“Ya-Allah, perkenankanlah doaku yang satu ini, juga kepada mereka yang TTC atau Trying To Conceive (wanita yang cuba mengandung) seperti saya. Amin,” ujarnya.
Menurut pemilik nama sebenarnya, Siti Elizad Sharifuddin itu, dalam proses rawatan hari ini, doktor dan jururawat turut mengajar suaminya, Shamsul Baharin Abdul Rahman cara untuk melakukan suntikan pada bahagian perut.
“Ini merupakan hari pertama kami menjalani rawatan IVF. Sudah bermula proses suntik sendiri di rumah, doakan kami ya.

“Insya-Allah akan berjumpa doktor semula dalam masa dua minggu lagi,” katanya menerusi satu perkongsian video dalam Instagramnya hari ini.
Dalam pada itu, Siti Elizad juga memberitahu dia tidak dapat berkongsi perihal harga atau bajet bagi mendapatkan rawatan tersebut kepada umum.
“Kepada yang bertanya saya tentang hal harga, maaf saya tiada jawapan untuk soalan tersebut. Sebab masalah kita semua berlainan,” ujarnya.
Rata-rata pengikutnya turut mendoakan agar perjalanan rawatan IVF pelakon Jalan Sesat ke Syurga itu dipermudahkan dan segera mendapat zuriat.
Terdahulu, Elizad mendirikan rumah tangga bersama Shamsul Baharin Rahman pada 11 Januari 2015. – K! ONLINE


Jaga mati ditikam lepas bertengkar
Oleh MOHD RIDZAUDDIN ROSLAN

8 Oktober 2020, 9:05 pm
KUALA LUMPUR – Seorang pengawal keselamatan ditemui mati dalam keadaan terbaring dengan kesan tikaman dalam kejadian di Flat Sri Sabah di sini hari ini.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, pihaknya terima panggilan kecemasan berhubung kejadian itu pada pukul 2.03 petang.
Katanya, hasil pemeriksaan pihak polis menemui mangsa yang berusia 52 tahun terbaring di hadapan sebuah kedai runcit tingkat bawah flat tersebut.
“Siasatan awal mendapati, mangsa bertengkar dengan suspek di hadapan sebuah kedai sebelum lelaki itu ditemui terbaring berlumuran darah.
“Mayat mangsa dihantar ke Hospital Canselor Tuanku Mukhriz, Cheras untuk dibedah siasat,” katanya ketika ditemui di lokasi kejadian hari ini.
Menurut beliau, polis sudah mengenal pasti suspek yang terlibat dalam kejadian itu dan usaha mengesannya sedang giat dijalankan.

Motif kejadian masih dalam siasatan. Kes disiasat mengikut Seksyen 302 Kanun Keseksaan.- K! ONLINE


K-Clique terima pencalonan MTV EMA 2020
Oleh MOHD. HAIKAL ISA

8 Oktober 2020, 10:36 pm
KUALA LUMPUR – Kumpulan hip hop tanah air, K-Clique bakal berentap dalam kategori Artis Asia Tenggara Terbaik pada Anugerah Muzik Eropah MTV 2020 (MTV EMA 2020) yang akan berlangsung pada 8 November depan.
K-Clique menerima pencalonan dalam kategori tersebut bersama nama besar lain seperti Agnez Mo dari Indonesia, Ben & Ben (Filipina), Benjamin Kheng (Singapura), Violette Wautier (Thailand) dan Jack (Vietnam).
Kumpulan asal Negeri Di Bawah Bayu, Sabah itu dicalonkan untuk single mereka berjudul Merais.
K-Clique bakal berentap dalam kategori Artis Asia Tenggara Terbaik.
K-Clique yang dianggotai Tuju, Noki, MK, KDeaf, Gnello, FareedPF, Somean dan NastyNas mencipta fenomena tersendiri selepas lagu-lagu seperti Mimpi dan terbaru Pulang berjaya mendapat sambutan hebat peminat muzik tempatan.
Untuk mengundi, layari laman web rasmi MTV EMA 2020: https://www.mtvema.com/en-asia/vote/
Terdahulu, penyanyi rap Joe Flizzow mencipta sejarah sebagai penyanyi sulung Malaysia memenangi trofi Artis Terbaik Asia Tenggara untuk Anugerah Muzik Eropah MTV 2018 yang berlangsung Bizkaia Arena, Barakaldo, Basque Country, Sepanyol pada 2018.

MTV EMA 2020 kali ini menyaksikan Lady Gaga menerima pencalonan paling banyak iaitu tujuh pencalonan termasuk Artis Terbaik, Video Terbaik dan Lagu Terbaik hasil single popularnya, Rain On Me (featuring Ariana Grande) yang dimuatkan dalam album Chromatica. – K! ONLINE


HLB tawar kemudahan membuka akaun bank secara digital
Oleh MUHAMMAD IKHWAN IDERIS

8 Oktober 2020, 8:33 pm
KUALA LUMPUR – Hong Leong Bank dan Hong Leong Islamic Bank (HLB) merupakan bank pertama di Malaysia yang menawarkan sistem digital sepenuhnya untuk masyarakat membuka akaun simpanan.
Proses baharu pembukaan akaun bank ini tidak lagi memerlukan pelanggan mengunjungi cawangan bank atau terminal layan diri.
Pelanggan hanya perlu memuat turun aplikasi [email protected] untuk membuka akaun di mana-mana dan bila-bila masa sahaja, manakala kad debit akan dihantar ke destinasi mereka berada di dalam negara.
Pengarah Urusan Kumpulan dan Ketua Pegawai Eksekutif HLB, Domenic Fuda berkata, data menunjukkan peralihan ketara kepada perbankan digital sejak tujuh bulan kebelakangan ini.
“Dalam suasana Covid-19, platform pembayaran dan perbankan digital bakal memainkan peranan lebih besar dalam membantu pelanggan meneruskan kehidupan harian tanpa gangguan.
“Kami berharap proses digital ini akan mempertingkatkan pengalaman pelanggan dan menjadi penanda aras baharu di dalam industri perbankan,” katanya menerusi kenyataan akhbar yang dikeluarkan di sini semalam.

Melalui aplikasi [email protected], membuka akaun bank boleh dilakukan dengan tiga langkah mudah dengan hanya menggunakan MyKad dan telefon pintar.

Pertama, sahkan identiti dengan kad pengenalan dan ambil swafoto; kedua isi maklumat peribadi dan langkah terakhir, cipta nama pengguna serta kata laluan untuk HLB Connect bagi mengakses perkhidmatan perbankan online setelah akaun dibuka.
Selepas itu, pelanggan boleh mula memindahkan wang secara online dari akaun lain serta melaksanakan transaksi melalui HLB Connect seperti pembayaran dan pemindahan secara online.
Sementara menunggu kad debit tiba, pengeluaran wang di terminal mesin automatik boleh dilakukan tanpa kad menggunakan ciri Connect ATM.
Warganegara berusia 18 tahun ke atas layak memohon pembukaan akaun HLB melalui aplikasi [email protected]


MH EDGILE latih bekas kakitangan MAS
Oleh KOSMO!

8 Oktober 2020, 8:26 pm
KUALA LUMPUR – Malaysia Airlines (MAS) memperkenalkan program latihan semula buat kakitangannya yang dinamakan MH EDGILE supaya mereka lebih kompetitif dan tangkas memacu kelestarian operasi.
Ketua Pegawai Eksekutif Malaysia Aviation Group (MAG), Izham Ismail berkata, program tersebut terbuka kepada lebih 2,000 kakitangan syarikat termasuk juruterbang, kru kabin dan komuniti barisan hadapan yang terjejas ekoran kapasiti operasi yang berkurangan.
Menurutnya, MH EDGILE memberi peluang kepada mereka untuk menjadi lebih mahir atau dilatih semula bagi tugasan lain untuk melakukan tugasan dalam bidang pengurusan fasiliti, audit, jualan dan bantuan teknologi maklumat (IT).
“Paling utama, ia membolehkan pekerja meminjamkan kepakaran dan perkhidmatan mereka untuk menyokong kelangsungan perniagaan jangka panjang syarikat selain meneroka jalan baharu untuk mengembangkan potensi masing-masing.
“Tertakluk kepada kelulusan, kumpulan pekerja ini akan ditugaskan semula buat sementara waktu untuk menyokong jabatan lain yang memerlukan,” katanya dalam kenyataan yang dikeluarkan di sini semalam.
Izham menjelaskan, ketika wabak Covid-19 masih merekodkan pertambahan jumlah jangkitan positif, penting bagi syarikat dalam menyiapkan tenaga kerja dengan set kemahiran baharu supaya mereka lebih cekap atau sedia beralih ke posisi berlainan bagi menyokong operasi perniagaan.

“Ini masa yang tepat bagi kakitangan membentuk semula diri mereka.
“Inisiatif ini ditawarkan secara sukarela dan bergantung kepada prasyarat pekerjaan dan kriteria pemilihan jabatan penerima,” jelasnya.
Tambah beliau, tempoh penugasan sementara akan bergantung kepada keperluan perniagaan dan operasi.
Sementara itu, Ketua Pegawai Modal Insan Kumpulan Malaysia Airlines Bhd., Datuk Mohd. Khalis Abdul Rahim berkata, pihaknya kini dalam perjalanan untuk mengubah pekerja MAG menjadi tenaga kerja masa depan dalam dunia pasca Covid-19.


Kenderaan perdagangan, komersial boleh beroperasi
Oleh KOSMO!

8 Oktober 2020, 8:59 pm
Oleh SITI A’ISYAH SUKAIMI
PUTRAJAYA – Kenderaan perdagangan atau komersial yang membawa barangan dibenarkan untuk terus bergerak seperti biasa semasa tempoh Perintah Kawalan Pergerakan Bersyarat (PKPB) di daerah Klang, Selangor serta Sandakan, Papar dan Tuaran di Sabah.
Menteri Pengangkutan, Datuk Seri Wee Ka Siong berkata, kebenaran tersebut juga termasuk kenderaan yang berkaitan seperti bas pekerja.
“Kerajaan akan bagi memastikan tiada sekatan aktiviti ekonomi bagi melindungi sumber pendapatan dan pekerjaan rakyat susulan pelaksanaan PKPB di kawasan tersebut yang bertujuan mengekang penularan pandemik Covid-19.
“Ini selaras keputusan Majlis Keselamatan Nasional (MKN) membenarkan semua sektor ekonomi di daerah Klang terus beroperasi seperti biasa dengan pematuhan ketat kepada Prosedur Operasi Standard (SOP) ditetapkan oleh Kementerian Kesihatan dan MKN, demi kepentingan negara untuk pemulihan semula ekonomi yang terjejas teruk,” katanya dalam satu kenyataan akhbar di sini hari ini. -K! ONLINE


Kereta mewah Shuib kena sita?
Oleh MOHD. HAIKAL ISA

8 Oktober 2020, 10:31 pm
KUALA LUMPUR – Tular beberapa keping foto kenderaan mewah dipercayai milik pelawak dan penyampai radio, Shuib disita Suruhanjaya Pencegahan Rasuah Malaysia (SPRM).
Biarpun tiada perincian lanjut, namun ramai berspekulasi menerusi Twitter mendakwa kenderaan berkenaan yang disita dipercayai berkait rapat dengan siasatan terhadap kes pengubahan wang haram dan sindiket Macau Scam.
Kenderaan mewah yang dikatakan milik Shuib dilaporkan disita SPRM.
Shuib menerusi Instastory memuat naik status berbunyi: “Sabar wahai hati. Allah SWT sentiasa ada.”
Sementara itu, isteri Shuib, Siti Sarah Raissuddin memuat naik status di Instastory: “Allah tak pernah tidur.”
Khamis lalu, Siti Sarah menemani suaminya, Shuib hadir ke ibu pejabat Suruhanjaya Pencegahan Rasuah Malaysia (SPRM), Putrajaya.
Pasangan selebriti itu dipanggil bagi membantu siasatan dipercayai berkaitan kes pengubahan wang haram.

Media turut melaporkan, SPRM telah membekukan kira-kira 750 akaun milik ahli sindiket Macau Scam dan perjudian melibatkan nilai RM75 juta.
Selain itu, SPRM turut menyita rumah serta 24 kereta mewah milik lapan individu yang ditahan baru-baru ini termasuk lima daripadanya milik seorang lelaki bergelar datuk. – K! ONLINE


Lelaki ditetak ketika menjamu selera
Oleh AHMAD SHAHERMAN SHAMSURI

8 Oktober 2020, 10:17 pm
KUALA LUMPUR – Seorang lelaki cedera ditetak ketika sedang menjamu selera bersama tiga rakannya di sebuah restoran di Taman Sri Tanjung, Semenyih, Selasa lalu.
Dalam kejadian kira-kira pukul 3.30 petang itu, mangsa mengalami kecederaan di bahagian belakang badan akibat terkena libasan sebilah pedang.
Ketua Polis Daerah Kajang, Asisten Komisioner Mohd. Zaid Hassan berkata, selepas kejadian, beberapa rakan mangsa terus mengejar suspek dan berjaya menangkapnya.
“Suspek turut cedera akibat bergelut dengan rakan mangsa. Mangsa kemudiannya menghubungi balai polis untuk bantuan menahan suspek.
“Suspek berusia 63 tahun itu kemudiannya dibawa ke Hospital Kajang untuk rawatan lanjut. Pihak polis turut merampas dua bilah parang panjang dan sebilah pisau,”katanya dalam satu kenyataan di sini hari ini.
Mohd. Zaid berkata, siasatan lanjut mendapati suspek mempunyai dua rekod jenayah lampau dan pernah menerima rawatan psikiatrik di Hospital Ulu Kinta, Perak.

“Suspek kini direman sehingga Sabtu ini dan kes disiasat mengikut Seksyen 324 Kanun Keseksaan,”ujarnya.
Terdahulu, tular video yang memaparkan kejadian seorang lelaki telah melibas parang panjang terhadap pelanggan di hadapan sebuah kedai makan.
Klip video berdurasi 52 saat itu juga turut menujukkan berlaku pergeluatan diantara suspek dan beberapa orang lelaki yang cuba menahannya. -K! ONLINE


Pharmaniaga terima Anugerah Kecemerlangan Farmaseutikal Halal
Oleh KOSMO!

8 Oktober 2020, 8:20 pm
KUALA LUMPUR – Pharmaniaga Manufacturing Bhd. telah dinobatkan sebagai penerima Anugerah Kecemerlangan Farmaseutikal Halal pada majlis World Halal Night & Halal Excellence Award 2020.
Anugerah Kecemerlangan yang diadakan di sini baru-baru ini telah disampaikan oleh Timbalan Menteri Perdagangan Antarabangsa dan Industri, Senator Lim Ban Hong.
Ketua Pegawai Eksekutif Halal Development Corporation, Hairol Ariffein Sahari berkata, pemilihan tersebut dibuat bagi menghargai peranan syarikat menjadi perintis dalam industri penjagaan kesihatan sebagai penyedia kepada pengeluar dan pembekal produk dan perkhidmatan berkualiti mengikut proses halal yang ketat.
Turut mendapat pengiktirafan ialah The Westin Kuala Lumpur dengan menerima Anugerah Kecemerlangan Dapur Pusat.

Menurut Hairol Ariffein, anugerah tersebut adalah untuk menghargai usaha hotel berkenaan menyediakan makanan halal dan berkualiti mengikut kesesuaian tetamu tempatan dan antarabangsa.
Selain itu, pihak hotel turut melaksanakan pengeluaran, pemprosesan, penyediaan dan stor makanan di setiap dapur seiring dengan keperluaan halal.

“Syarikat yang mengendalikan KFC dan Pizza Huts iaitu QSR Brands (M) Holding Bhd. telah diberi Anugerah Kecemerlangan Jenama Halal,” katanya dalam kenyataan yang dikeluarkan di sini.


Burung grosbeak dua jantina ditemui
Oleh KOSMO!

8 Oktober 2020, 7:26 pm
HARRISBURG, Pennsylvania – Burung grosbeak jenis rose-breasted lazimnya boleh dibezakan jantan atau betina mengikut warna pelepah pada badannya.
Berbeza pula keadaannya di Kawasan Hutan Simpan Powdermill di sini. Sekumpulan penyelidik menemui seekor burung spesies sama tetapi memiliki gabungan warna kedua-dua jantina, lapor Daily Mail.
Burung jantan grosbeak lazimnya mempunyai bulu pelepah sayap berwarna hitam, warna merah jambu bawah pelepah dan tompok pada bahagian dada.
Burung betina pula bersayap coklat dengan bawah pelepah berwarna kuning. Tiada corak pada bahagian dada.

Menariknya, burung grosbeak yang ditemui di Powdermill seperti terbahagi dua iaitu merah jambu pada sayap kanan dan kuning di bahagian kiri.
Keadaan ini dipanggil bilateral gynandromorphism, bermaksud burung ini adalah jantan dan betina dengan memiliki satu ovari serta satu testis.

Fenomena ini berlaku apabila dua sperma memasuki satu telur yang mempunyai dua nuklei, membawa kepada pembentukan kromosom daripada jantina berbeza.

Kurang daripada 10 burung dengan keadaan sama pernah ditemui manusia sepanjang tempoh 64 tahun lalu.
Pengurus Program Burung di Pusat Penyelidikan Burung Powdermill, Annie Lindsay berkata, burung unik itu dijumpai pada 24 September lalu.

Dia membawa pulang burung berkenaan untuk membuat ukuran, mengambil sampel bulu pelepah dan membuat rakaman video TikTok sebelum melepaskannya semula ke habitat asal burung itu. – Agensi


Jangan sampai jejas pendapatan rakyat -PM
Oleh NOR IDAYU BOSRO

8 Oktober 2020, 8:01 pm
PUTRAJAYA – Pelaksanaan Perintah Kawalan Pergerakan Bersyarat (PKPB) di mukim Klang, Selangor mestilah tidak menjejaskan sektor ekonomi yang sedang pulih khususnya membabitkan pekerjaan dan pendapatan rakyat.
Perdana Menteri, Tan Sri Muhyiddin Yassin berkata, perkara itu ditekankan dalam Mesyuarat Khas Majlis Keselamatan Negara Mengenai Pengurusan Covid-19 yang dipengerusikannya menerusi sidang video di kediamannya hari ini.
Beliau berkata, kegiatan ekonomi dan industri di kawasan tersebut termasuk aktiviti perdagangan di Pelabuhan Klang perlu dipastikan tidak terjejas.
“Menteri Kanan Perdagangan Antarabangsa dan Industri melaporkan pihak industri bersedia untuk terus beroperasi dengan melaksanakan pematuhan prosedur operasi standard (SOP) yang ketat bagi membendung penularan pandemik ini,” katanya menerusi kenyataan yang dimuat naik di Facebooknya hari ini.
Muhyiddin berkata, penularan kes Covid-19 dalam kawasan penjara juga dibincangkan secara lebih terperinci dengan memutuskan pelaksanakan SOP termasuk mewajibkan ujian calitan Covid-19 ke atas semua banduan baharu di samping menempatkan mereka di tempat berasingan yang diwartakan sebagai ‘penjara sementara’ sehingga keputusan ujian diperoleh.
Beliau berkata, jika hasil ujian didapati positif, banduan terbabit akan dihantar terus ke hospital manakala banduan negatif tetap dikuarantin di ‘penjara sementara’ selama 14 hari sebelum dipindahkan ke penjara kekal.

“Sekiranya bergejala, mereka juga akan dihantar ke hospital untuk mendapatkan rawatan walaupun diuji negatif.
“Bagi mengelakkan jangkitan dalam kalangan banduan reman pula, mesyuarat memutuskan agar sebutan kes di mahkamah dijalankan secara dalam talian,” katanya.
Mengenai situasi pandemik di Sabah terutama di kawasan pantai timur, Muhyiddin berkata, kapasiti sumber manusia, peralatan dan logistik akan dipertingkatkan termasuk di hospital-hospital.
“Tentera Udara Diraja Malaysia (TUDM) telah bersedia bagi memenuhi keperluan logistik Kementerian Kesihatan (KKM) di negeri itu.
Sementara itu, Muhyiddin percaya, para petugas barisan hadapan termasuk agensi di bawah KKM, Kementerian Pertahanan, Kementerian Dalam Negeri, Jabatan Perdana Menteri dan lain-lain akan menggunakan segala kepakaran dan pengalaman sebelum ini untuk bersama-sama kita melandaikan lengkungan Covid-19.
“Yang penting, kita semua mesti bersatu hati dalam menghadapi detik mencabar ini. insya-Allah,” katanya. -K! ONLINE


Dipaksa bayar 10 kali ganda jumlah pinjaman
8 Oktober 2020, 7:58 pm
KUALA LUMPUR- Seorang wanita berusia 57 tahun menanggung azab membayar lebih RM100,000 kepada 11 ah long untuk pinjaman berjumlah RM10,000 yang dibuatnya tahun lalu.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, mangsa melihat iklan pinjaman wang yang menawarkan pinjaman yang tinggi semasa melayari laman web pada pertengahan 2019.
“Mangsa telah menghubungi nombor yang tertera di laman web tersebut dan berminat untuk membuat pinjaman yang mana peminjam telah meminta mangsa menghantar salinan kad pengenalan, bil elektrik dan sijil Suruhanjaya Syarikat Malaysia melalui aplikasi Whatsapp dan telah membuat pinjaman sebanyak rm10,000 pada hari tersebut.
“Mangsa telah membuat pinjaman tersebut kerana mempunyai masalah kewangan dan sedari bahawa sebenarnya dia telah membuat pinjaman dari 11 orang ah long,” menurut beliau dalam satu kenyataan yang dikeluarkan hari ini.
Katanya, mangsa pada awalnya mampu membayar ansuran pinjaman sehingga pada Disember lalu kerana mangsa menghadapi masalah kewangan.
“Bermula daripada itu, mangsa mendapat gangguan dan ancaman dari ah long- ah long tersebut kerana gagal membayar ansuran pinjaman sebagaimana perjanjian.
“Menurut mangsa, lebih dari rm100,000 telah dibayar kepada mereka tetapi ah long terus mengugut serta mengganggu keluarga dan menghubungi mangsa setiap hari,” ujarnya.

Bertindak atas laporan tersebut, sepasukan polis daripada bahagian siasatan jenayah komersil Ibu Pejabat Daerah Petaling Jaya telah berjaya menahan lapan lelaki warganegara tempatan dan seorang wanita warga asing berumur lingkungan 25 hingga 48 tahun di sekitar kawasan daerah Petaling Jaya.
“Kesemua suspek telah di tahan reman selama sehari dan disiasat di bawah Seksyen 5(2) Akta Pemberi Pinjaman Wang Berlesen 1952.
“Mereka boleh dikenakan denda tidak kurang daripada RM250,000 tetapi tidak melebihi daripada RM1 juta atau dipenjara tidak melebihi lima tahun atau kedua-duanya jika sabit kesalahan,” tambah Nik Ezanee. -K! ONLINE